text:
Amaze gusobanukirwa ko ijuru ariryo ritegeka, nibwo yavanywe mu ishyamba aho yarishaga nk’inka !
“ Uwiteka arica, agakiza. Ashyira ikuzimu kandi agakurayo. Uwiteka arakenesha, agakenura, acisha bugufi, agashyira hejuru. Akura abakene mu mukungugu, ashyira hejuru abatindi abakuye ku cyavu, kugirango bicarane n’ibikomangoma” 1 Samuel 2: 6-7
Ibi byabaye ku mwami Nebukadinezari, igihe yari ananiwe kwiga ngo asobanukirwe ukuntu Imana ariyo igenga byose. Imana yarabimwigishije asigara atanga ubuhamya . Icyampa natwe tukabisobanukirwa ,byatuma tutishyira hejuru, ngo twibwire ko ahari turi abantu badasanzwe, ngo twiyitirire ibintu byinshi kandi icyubahiro ari icy’Imana. Niyo ikora byose, irica, igakiza, ishyira ikuzimu , igakurayo, ishyira hejuru kandi igacisha bugufi. Imana ishimwe
Nebukadinezari aravuga ati : “ Ngiyi Babuloni hakomeye niyubakiye ngo habe umurwa wanjye nturaho, mpubakishije imbaraga z’amaboko yanjye ngo haheshe ubwami bwanjye icyubahiro. Umwami atararangiza ayo magambo, haza ijwi rivuye mu ijuru riti: “ Yewe Mwami Nebukadinezari, ni wowe ubwirwa. Ubwami bwawe ubukuweho, bazakwirukana bagukure mu bantu, ubane n’inyamaswa zo mu ishyamba, kugeza aho uzamenyera ko Isumbabyose ariyo itegeka ubwami bw’abantu, kandiko ibwimikamo uwo ishaka.
Nuko uwo mwanya iryo jambo risohora kuri Nebukadinezari, yirukanywa mu bantu, akajya arisha nk’inka, umubiri we utondwaho n’ikime kiva mu ijuru, kugeza aho umusatsi we wabereye urushoke nk’amoya y’ikizu, inzara ze zihinduka nk’iz’ibisiga. Hanyuma y’iyo minsi njyewe Nebukadinezari, nuburira amaso yanjye mu ijuru, ngarura akenge mperako nshima Isumbabyose, ndayambaza, nubaha ihoraho iteka ryose, kuko ubwami bwayo, aribwo bwami butazashira , kandi ingoma yayo izahoraho uko ibihe bihaye ibindi. Icyo gihe nsubizwamo ubwenge…. Maze abajyanama banjye n’abatware banjye baza kunshaka, mperako nkomezwa mu bwami bwanjye ndetse nongerwa icyubahiro cyinshi”
Amaze gusobanukirwa ko ijuru ariryo ritegeka, nibwo yavanwe mu ishyamba aho yarishaga nk’inka! Mu yandi magambo Uwiteka niwe ugenga ibintu byoseeee nta nakimwe atagenzura.
Naratangaye nsomye muri Matayo 17:29 “ …….jya ku nyanja ujugunyemo ururobo, ifi uribubanze gufata uyende, uyasamure urasangamo sitateri ( imiya ebyiri) uyijyane uyibahe kubwanjye no kubwawe”
Imana niyo itegeka byose kugeza no ku mafi, ku muyaga, iyo ivuze rimwe gusa byose biribwiriza bikava mu nzira .Umuririmbyi yararirimbye ngo “Iyo uvuze birakumvira, nanjye ubwanjye ndakumviye n’ibindi”
Imana iduhane umugisha. Aya magambo Imana imaze iminsi iyanyigisha. Hari igihe ncikwa nkavuga ngo wenda kuba iki kintu cyarakozwe nuko nzi …. nuko namenye ubwenge nkakora gutya na gutya…. nuko nabihagurukiye …. Ariko Imana igahita inyigisha ko nibeshye cyane ko ariyo ikora byose, ko ariyo idushoboza muri byose. Ndimo ndiga iryo somo kandi ndashima Imana ko itarinze kunjyana mu ishyamba kurisha ibyatsi ngo mbone kwiga mfate.
Igihugu ntikigira amahoro kubera abantu, kubera intwaro ziremereye, kubera abantu b’abahanga bakirimo, kubera ubutunzi kamere burimo…. Hari Imana ifite byose mu kiganza cyayo
Urugo ntiruba rwiza kuko uri umugore uzi …..kuko ushobora gukora byose, ariko uwo mwashakanye akakunanira pe, ariko Imana ibishoboye byose.
Imana ibasobanurire kandi Imana yarirahiye ngo icyubahiro cyayo ntizagiha ibishushanyo bibajwe. Nebukadinezari nta kindi yazize ,yazize kwishyira hejuru. Ibihe byiza


c: text/html

text:
Duharanire kureba Yesu
Hariho abagiriki mu baje gusenga mu minsi mikuru, basanga Filipo w’i Betsayida y’i Galilaya, baramwinginga bati ‘’ Mutware turashaka kureba Yesu.’’ Yohana 12:21
Yaba muri iki mu gihe cyashize, ubu ndetse n’ikizaza mu buryo butandukanye, abantu bifuza buri gihe kureba Yesu. Hari abamushaka ngo abakize indwara, abamushaka mu buzima bwabo mu bindi, abakeneye kubohorwa ingoyi zitandukanye, abifuza amahoro yo mu mutima baruhijwe, abakeneye imbabazi ze, abakeneye kugirirwa neza n’Imana mu buzima bwabo bwa buri munsi.
Mbese abantu bifuza kureba Yesu bakamubona mu buzima bwabo akora.
Abagiriki nabo ngo baje gusenga mu minsi mikuru, begera Filipo bati rwose natwe turashaka kureba Yesu, aho mwamuvugiye, aho twumviye amateka ye, natwe turashaka kumureba.
Umugabo bita Zakayo yifuje kureba Yesu, nta muntu wabimwemereraga, babonaga atabikwiye, bamufungiye umuhanda. Yari afite ikibazo cy’ubugufi kandi abantu ari benshi, icyakora yari afite ishyaka ryinshi ngo kumenya ko Yesu asa.
Mu maso yabo yari nk’ikizira bitewe n’amateka kuko abantu babonaga ko na Yesu ubwe atakwemera kurara kwa Zakayo. Abantu barabyivovotera kuko bamufataga nk’umunyabyaha. Luka 19:7
Ibi byatumye zakayo hamwe n’ubugufi afata icyemezo cyo kurira kugira ngo abashe kureba Yesu, kuko yari yamaramaje.
Yesu yapfiriye bose, kandi ufite ishyaka ryo kumureba uwo ari we wese aramubona, kuko Yesu ni umugwaneza, kandi aroroheje mu mutima, nta muntu yirukana, hari ubwo abana bamwegeraga bakabatangira, ariko akabasaba ko babareka bakamusanga.
Yesu ni mwiza, nawe uharanire kumureba, nushaka ube waramubonye ariko yongere akwiyereke bundi bushya. Wari usanzwe umuzi cyangwa se umukorera mubanye, ariko ndakwifuriza ko yakongera akakwiyereka muri byose. Humura ntatewe ubwoba n’ibyo uri gucamo cyangwa se iby’abandi bavuga, niwe nshuti nziza, aroroheje afite umutima w’ubugwaneza kandi mubo yapfiriye nawe urimo.
Ibihe byiza, mbifurije mwese ko Yesu abiyereka bundi bushya!!

robotstxt: allowed

filter: keep


text:
Ntimureba
ibiguruka mu kirere : Ntibiba ntibisarura , ntibihunika mu kigega, kandi
so wo mu ijuru arabigaburira nabyo .Mwese ntimubiruta cyane ? Ni inde wo
muri mwe wiganyira wabasha kwiyunguraho umukono n’umwe ?,,,,Ariko Imana
ubwo yambika ubwatsi bwo mu gasozi ityo buriho none ejo bakabujugunya mu muriro
, ntizarushaho kubambika mwa bafite kwizera guke mwe ? ( Matayo 7 :26-30
)
Aya ni amagambo
Yesu Kristo yabwiye
abigishwa be abibutsa imbaraga z’Imana Data wa twese, anabumvisha kandi ko niba yarabasezeranije ubugingo buhoraho
bakaba batazarimbuka bakwiye kwemera ko itananirwa no kubakiza ibindi byo mu
buzima busanzwe, ariho agira ati « Nicyo gituma mbabwira nti
ntimukiganyire ngo mutekereze ubugingo ngo muti « tuzarya iki ?
cyangwa muti tuzambara iki ? ntimwiganyire ngo mutekereze iby’umubiri
wanyu ngo « Tuzambara iki ? mbese ubugingo ntiburuta ibyo kurya,
Umubiri nturuta imyambaro ? ( Matayo 7 :25 )
Ukomeje gusoma
Bibiliya itwereka ko n’ubwo Imana yaje gucungura Ubugingo ariko itigeze
yirengagiza ko abantu bambaye umubiri, maze ikomeza kubahumuriza igira iti « none
ubwo bimeze bityo tuvuge iki ? Ubwo Imana iri mu ruhande rwacu umubisha
wacu ni inde ? mbese ubwo itimanye umwana wayo ikamutanga ku bwacu twese
izabura ite kumuduhana n’ibindi byose ?
- Bene
data birakwiye ko Satani ataduheza mu bitekerezo by’ubwihebe ngo twumve ko
birangiye.
-
Birakwiye
ko Tutabona Imana mu ishusho y’iyaje guhana gusa ahubwo ni umubyeyi
- Birashoboka
ko ubona uyu munsi bikomeye ariko ntago ariko bizahora ( Zaburi 30:5b )
-
Agura ibitekerezo urebe kure kuko Imana yacu n’iyo
kwizerwa.
Wiha agaciro
ibyatambutse byakugoye, ahubwo gira kwizera, maze uhe Imana ubuzima bwawe bwose
izagushoboza, kwiganyira no kwiheba ntago ari igisubizo ahubwo bivuna nyirabyo.
Ernest Rutagungira
Ese iyi nkuru iragufashije ?
Sangiza abandi iyi nkuru.


text:
Bitinde bitebuke Yesu azagaruka!
Kuko Imana yakunze abari mu isi cyane byatumye itanga umwana wayo w’ikinege kugira ngo umwizera wese atarimbuka ahubwo ahabwe ubugingo buhoraho (Yohana 3:16)
Aya magambo ntekereza ko ashobora kuba ari mu butumwa bwanditse mu isezerano rishya bushobora kuba buzwi n’abantu benshi yewe n’abantu badakijijwe baziko Imana yakunze abari mu isi cyane bigatuma itanga umwana wayo w’ikinege kugirango umwizera wese atarimbuka ahubwo ahabwe ubugingo buhoraho.
Uramutse ukoresheje ikizamini kubantu bose ukareba ijambo rizwi n’abantu benshi wasanga abantu bazi Yohana 3:16. Igishimishije ni uko aya magambo akubiyemo ubutumwa bwifitemo ubugingo muri bwo kuko asobanura icyazanye Yesu, ko yadukujije kurimbuka akaduha ubugingo buhoraho.
Ibi byavuzwe na Yesu ubwe aganira na Nikodemu, umunyamategeko, mbere y’uko avuga aya magambo yari amaze kuvuga ukuntu Mose yamanitse inzoka mu butayu ko ari nako umwana w’umuntu, aha yarivugaga ubwe, akwiriye kumanikwa kugira ngo umwizera wese abone guhabwa ubugingo buhoraho (Yohana 3:14).
Iyi nzoka Mose ayimanika hari abemeye kuyireba aho imanitse bagakira ariko hari n’abatarabyemeye bihagararaho ntibakira niko na Yesu kumusaraba yamanitswe ariko ntabwo abantu barakamwizera nubwo ari we ubugingo bubonerwamo hari abamwemeye bakizera izina rye abo yabahaye ubushobozi bwo kuba abana b’Imana (Yohana 1:12) ariko hari n’abataramwemeye bakibereye mu bibanezeza ariko ndakwinginga nshuti usoma ubu butumwa utaba uri muri abo batamwemeye.
Hari amakuru tudakwiye kureka kuvuga amakuru y’ubugingo buhoraho n’ayo kurimbuka kw’iteka, aya makuru akwiye kuvugwa ndetse agasubirwamo kenshi. Igihe Yesu yari kumusaraba abambwe yari kumwe n’ibisambo bibiri bamushyira hagati bamukikiza ibisambo (abagome) umwe iburyo bwe undi ibumoso bwe, kimwe muri ibyo bisambo kiramutuka kiti si wowe kristo ngaho ikize? Ariko uwa kabiri ari we nakunze cyane ngira ngo dukwiye kwigiraho cyane avuga amagambo ane irya mbere arahindukira asubiza igisambo mugenzi wacyo amucyaha ati
wowe no kubaha Imana ntuyabaha? uri mu rubanza rumwe n’urwe? ijambo rya kabiri yabwiye mugenzi we ati ’’Twebweho duhowe ukuri, ikindi tukaba twituwe ibihwanye n’ibyo twakoze irindi jambo rya gatatu yahamije ko Yesu ari umukiranutsi aravuga ngo uyu nta kibi yakoze, iki gihe yarakibwira igisambo mugenzi wacyo ahita ahindukira ijambo rya nyuma ari ryo rya kane abwira Yesu ati Mwami uzanyibuke ubwo uzazira mu bwami bwawe! Yesu ntiyakibajije umwirondoro nubwo yari kumusaraba ariko yari Imana, ntiyagisabye kujya kubatizwa yarebye ukuntu giciye bugufi ahita asubiriza aho arakibwira ngo ndakubwira ukuri, yuko uyu munsi turi bubane muri paradizo (Luka 39-43).
Iki gisambo cyakoraga ibyaha ariko kibyemera ikindi kikumva gikwiye guhanwa, kikanamenya ko hari Imana ikiranuka kikanibuka ko nyuma ya byose hari ubundi buzima kuko iyo kitabimenya ntabwo cyari kubwira Yesu ngo azakibuke ariko bigaragara ko cyari kizi ko hari ubugingo no kurimbuka.
Nshuti usomye izi nkuru ndakwibutsa ko ibyaha byinshi ukora bidateye Yesu imbogamizi ikimuteye imbogamizi nuko wemera ugaca bugufi nka kiriya gisambo ukemera ko uri umunyabyaha kandi ko Yesu akiranuka muri byose afite ubushobozi bwo kuguhindura umuragwa w’ubugingo buhoraho.
Si ukugutera ubwoba ariko bitinde cyangwa bitebuke Yesu azagaruka kandi hazabaho ibintu bibiri hari abazazukira kubabazwa iteka abandi bazukire ubugingo bw’iteka none urumva utahitamo neza, icyo Yesu agushakaho nu uko wakizwa ukamwakira, Amen.


text:
Fasha umwana wawe gukurikiza ibyiyumvo bye, ndetse no kuba ari kumwe n’abandi. Dore bumwe muri ubwo buryo: Reka umwana yigenge: Bijanye n’igihe batangirira ishuri, abana bashobora guhitamo imyenda no kwiyambika ubwabo, koza amenyo, ndetse n’ibindi. Wikwitabira kubakorera burikintu cyose kuko bias n’aho biba byoroshe cyangwa byihuta. Umva umwana wawe: Ita kubyo arimo avuga kandi ubaze igitekerezo kijanye n’ibintu. Reka umwana ahitemo ifunguro muza gufata (tanga ubwoko bubiri maze umureke ahitemo bumwe). Ku bw’ibi, bazamenya ko bafite ikintu cy’ingenzi cyo kuvuga. Toza umwana guhagarara ku bikorwa bye. Nimba umwana wawe hari icyo yakoze, yakagombye kucyirengera. Umvisha umwana ko ari igikorwa udakunda ariko ko we umukunda. Urugero. Ntukavuge ngo, “uri umukobwa w’umupfapfa.” Ahubwo vuga ati, “iki gikorwa ni igipfapfa.” Gira ishema ry’imyidagadurire ye.Rekera ubugeni bwe hafi y’urugo rwawe, bibwire bose igihe yakoze neza mu mikino. Mureke amenye ko wishimira imikorere ye myiza cyangwa se wenda iyo ya gerageje cyane.
Fasha umwana wawe gukurikiza ibyiyumvo bye, ndetse no kuba ari kumwe n’abandi. Dore bumwe muri ubwo buryo:
Reka umwana yigenge: Bijanye n’igihe batangirira ishuri, abana bashobora guhitamo imyenda no kwiyambika ubwabo, koza amenyo, ndetse n’ibindi. Wikwitabira kubakorera burikintu cyose kuko bias n’aho biba byoroshe cyangwa byihuta.
Umva umwana wawe: Ita kubyo arimo avuga kandi ubaze igitekerezo kijanye n’ibintu. Reka umwana ahitemo ifunguro muza gufata (tanga ubwoko bubiri maze umureke ahitemo bumwe). Ku bw’ibi, bazamenya ko bafite ikintu cy’ingenzi cyo kuvuga.
Toza umwana guhagarara ku bikorwa bye. Nimba umwana wawe hari icyo yakoze, yakagombye kucyirengera. Umvisha umwana ko ari igikorwa udakunda ariko ko we umukunda. Urugero. Ntukavuge ngo, “uri umukobwa w’umupfapfa.” Ahubwo vuga ati, “iki gikorwa ni igipfapfa.”
Gira ishema ry’imyidagadurire ye.Rekera ubugeni bwe hafi y’urugo rwawe, bibwire bose igihe yakoze neza mu mikino. Mureke amenye ko wishimira imikorere ye myiza cyangwa se wenda iyo ya gerageje cyane.


text:
sam.
11
juin
2011
ISOMO RYA MBERE
Ibaruwa ya kabiri Mutagatifu Pawulo Intumwa yandikiye Abanyakorinti (2 Kor 9,6-11)
Bavandimwe, 6muramenye ko « Uwabibye ubusa asarura ubusa, naho uwabibye byinshi agasarura byinshi ! » 7Buri wese rero atange uko umutima we ubimubwira, atinuba, adahaswe, kuko Imana ikunda utanga yishimye. 8Imana ifite ububasha bwo kubasenderezaho ibyiza by’ubwoko bwose, kugira ngo muhorane ibya ngombwa igihe cyose no muri byose, mugasagura ndetse, n’ibibafasha gukora ibikorwa byiza. 9Nk’uko byanditswe ngo «Yatanze ku buntu akwiza abakene ; ubutungane bwe buzahoraho, iteka.» 10Uha umuhinzi imbuto zo kubiba, akanamuha umugati wo kurya, azabaha namwe imbuto, azirumbure kandi agwize umusaruro w’ubutungane bwanyu. 11Muzakungahazwa ku buryo bwose bizatume mutanga mutizigamye, maze imfashanyo tuzaba tubashyikirije zitere benshi gushimira Imana.
ZABURI (Zab 112 (111), 1-2, 3-4, 5a.9)
Inyik/ Hahirwa umuntu utinya Uhoraho !
Hahirwa umuntu utinya Uhoraho,
Agahimbazwa n’amategeko ye !
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Ubukungu n’umunezero bibarizwa iwe,
n’ubutungane bwe buhoraho iteka.
Mu gihe cy’umwijima yaka nk’urumuri,
rumurikira abantu b’intagorama.
Koko impuhwe, ineza n’ubutungane ni byo bimuranga.
Hahirwa umuntu ugira impuhwe kandi akaguriza abandi,
agira ubuntu agaha abakene ataziganya ;
ubutungane bwe bugahoraho iteka,
akagendana isherna n’ubwemarare.
IBANGONDIRIMBO RIBANZIRIZA IVANJILI (Zab 1, 2 ; 112 (111), 4)
Alleluya Alleluya.
Nyagasani, hahirwa umuntu uhimbazwa n’amategeko yawe,
umuntu urangwa n’impuhwe, ineza n’ubutungane.
Alleluya.
IVANJILI
+ Matayo (Mt 6, 1-6.16-18)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 1« Murajye mwirinda kugira neza mu maso y’abantu mugira ngo babarebe; mwaba mwivukije ingororano kwa So mu ijuru. 2Igihe rero utanga imfashanyo ntukavugishe ihembe imbere yawe, nk’uko indyarya zibigira mu masengero no mu mayira, kugira ngo baratwe n’abantu. Ndababwira ukuri : baba bashyikiriye ingororano yabo. 3Naho wowe nutanga imfashanyo, ikiganza cyawe cy’ibumoso ntikikamenye icyo icy’iburyo gikora, 4bityo imfashanyo yawe ijye igirirwa mu ibanga ; maze So umenya ibyihishe azabikwiture.
5Igihe musenga, ntimukagenze nk’indyarya zikunda gusenga zihagaze mu masengero no mu mayirabiri, ngo zibonwe n’abantu. Ndababwira ukuri : baba bashyikiriye ingororano yabo. 6Naho wowe nushaka gusenga, ujye winjira mu nzu yawe ukinge, maze usenge So uri aho atagaragara ; maze So umenya ibyihishe azabikwiture.
16Igihe musiba kurya, ntimukijime mu maso nk’uko indyarya zibigira : zikambya agahanga kugira ngo babone ko zisiba. Ndababwira ukuri : ziba zashyikiriye ingororano yazo. 17Wowe rero nusiba kurya ujye wisiga mu mutwe, wiyuhagire mu maso 18kugira ngo utamenyesha abantu ko usiba, ahubwo bimenywe na So uri aho atagaragara ; maze So umenya ibyihishe azabikwiture.»


text:
Ubushakashatsi bwakozwe ku barwayi ba Kanseri ariko bafite kwizera, bwagaragaje ko ibimenyetso by’iyi ndwara byahoze bibagaragaraho ku rwego rwo hejuru, byaganutse, abandi basangwa ntabikibarangwaho.
Igitangaje cyane abakoze ubu bushakashatsi ni uko abenshi mu barwayi bagezeho, byagaragaye ko abafite kwizera bagenda bakira mu buryo butangaje, ari mu bigaragara ndetse no mu bitekerezo; kurenza abatizera Imana. Aba barwayi batangaje ko bimwe mu bimenyetso byagiye burundu, ndetse ko bumva n’ibitekerezo byabo bikora neza kuruta uko byari bimeze mbere. Bakavuga ko ibi babona ari ingaruka nziza zo kwizera bafite.
Abantu bizera Imana, bagubwa neza ari mu buryo bw’ibigaragara, muri sosiyete, bahorana akanyamuneza, ntibashobora kurwara indwara ziterwa n’agahinda bitandukanye n’abatizera.
Abizera Imana, byagaragaye ko igihe barwaye, bakomeza umusabano wabo bagirana n’abandi, kandi bagira ibyiringiro ko niyo bapfa Imana Iba Izi impamvu, yabyo. Ibyo bikabatera guhorana akanyamuneza. Bitandukanye n’abatizera, batekereza ko ibiri kubababaho, ari umujinya w’imana. Bayifata nk’umugome, bigatuma biheba.
Nkuko ikinyamakuru the Telegraph kibitangaza, Haracyakorwa ubushakashatsi kugira ngo harebwe koko impamvu aba bantu bagaragaza itandukaniro rikomeye. Kuko bigaragara ko abizera Imana bafite irindi banga bagendana abandi batazi.
Ubundi bushakashatsi busa n’ubu, bwashyizwe ahagaragara n’ikigo “the British Journal of General Practice” bwagaragaje ko abantu bafite kwizera ko hejuru, bafite byinshi barusha abatizera. Bimwe muri ibyo ni uko badakunda kugira ibibazo byo kurwara umutima, ku rugero rwa kimwe cya gatatu (1/3), kandi bibasha kubafasha cyane mu gihe barwaye cancer.
Nyuma y’ubu bushakashatsi, uwari ubuyoboye Dr. Richard Scott yagize ati “Kwizera birakenewe, ku ndwara zose twabashije kwigaho. Kuko twasanze ari umusingi wa byose.”
“Uwizera Imana ameze nk’igiti gitewe hafi y’amazi Icyaha cya Yuda cyandikishijwe ikaramu y’icyuma n’umusyi wa yahalomu, cyandikwa ku nsika z’imitima yabo no ku mahembe yo mu bicaniro byabo.” (Yeremiya 17:1)


text:
”Mukomeze gusenga muba maso, mushima “ - Abakolosayi 4:2
Umukristo akwiye guhora agenzura imirimo ye, kuko mu isi harimo ibirushya n’ibigeragezo. Ariko hahirwa uwihangana akageza imperuka kuko ni we uzakizwa. Bivuze iki? Ibi bivuze ko ushobora kuba wibwira ko ukijijwe ariko uteshutse gato ukava mu byizerwa , uba watambikiye. Umuti wo kwirinda gutambikira ni ugukora ibyiza udacogora, ugahora usengesha umwuka iteka.
Turebye mu byanditswe byera, Nyuma yo kwakira impuguro ku nyigisho z’ubuyobe , Abakolosayi bashoboraga kugwa mu kudamarara. Pawulo yari azi neza uwo mutego. "Nuko rero uwibwira ko ahagaze, yirinde atagwa"-1Abakorinto 10:12.
Iyo Satani aburiye abizera mu kwizera kwabo , abategera mu byo bashobora kurangariramo. Bagomba gukomeza gusenga , kuba maso, gushima, no kugira ubwenge mu mibanire yabo n’abo hanze.
Abantu bakora cyangwa bakoranye umurimo w’Imana bakwiye guhora bahugurana , bakanohererezanya ubutumwa bwo guhumurizanya no gukomezanya. Bakwiye kugirana ubusabane buzana urukundo, kubabarana no gukumburana iyo batandukanye.
Ibyo ni byo byarangaga abizera b’itorero rya mbere; ibintu byagize uruhare mu kwihutisha ubutumwa bwiza. Mbese muri iyi minsi uracyagira ishyaka ry’umurimo w’Imana? Ukwiye guhora ukenyeye kandi n’itabaza ryawe ryaka; wera imbuto nziza uko bwije n’uko bukeye.


text:
Uruhu rwo mu maso rukenera gusukurwa byihariye birenze koga gusa n’amazi n’isabune isanzwe, kuko iyo twisiga amavuta cyangwa se umwanda uva mu ruhu ubwarwo hari uturemangingo dupfuye ( cellule mortes) tuza ku ruhu tuba dukeneye kuvaho ngo uruhu ruhumeke. Uko gusukura rero bisaba kurukuba cyangwa se kuruhanaguraho imyanda mu buryo bwihariye.
Ku muntu ufite uruhu rwumagaye, ufite uruhu rw’amavuta ariko ibiheri byinshi, ufite urushaje kubera izuba cyangwa imyaka ufite amabara menshi ndetse no k’ufite uruvanze bose baba bakeneye gusukura uruhu rwabo mu buryo bwihariye.
Ni muri ubwo buryo bisaba ko umuntu arusukura arukuba neza bikurikije uruhu rwe :
• Rimwe mu cyumweru ku ruhu ruvanze,
• Kabiri mu cyumweru ku ruhu rw’amavuta,
• Rimwe mu kwezi ku ruhu rwumiranye,kugirango uruhu rwe rusubirane,rugabanye amabara n’ibiheri.
Gukoresha amaproduits yabugenewe : Muri abo bantu batandukanye buri wese ashobora gufata umwanya ku mugoroba akarusukura, akoresheje amaproduits yabugenewe.
Kuvanga bimwe mu biribwa ukabyisiga : ushobora gufata bimwe mu biribwa tuba dufite mu ngo ukabivanga ukabyisiga bitewe n’ uruhu ufite. M uri byo biribwa harimo : indimu,tomate, inkeri, avocat, igi, umunyu, ubuki, porici(oats), concombre, inanasi, laitue, umuneke, olive oil n’ibirayi.
Ibyo biribwa ushobobora kubikoramo scrub, tonik cyangwa se mask, dore buri kimwe ibyo gikora ku ruhu :
Scrub : scrub ikuraho uturemangigo twapfuye cyangwa twashaje cyane ukayikoresha ahantu hakunda kuba uduheri nko mu gahanga, ku mpande y’izuru, akananwa cyangwa ku matama ku bantu bagira uruhu rw’amavuta ; igatuma uruhu rukora utundi turemangingo dushya.
Mask : mask isubiza umubiri intungamubiri ruba rukeneye,ikumutsa urufite amavuta menshi, kandi ikagabanya amabara
Tonik : ifunga utwenge tw’umubiri mu kuwurinda bacteri zakwinjira mu mubiri, ikanahanagura indi myanda yose iba yasigaye inyuma.
Imyororokere
Umwihariko mu gusukura uruhu rwo mu maso
Uruhu rwo mu maso rukenera gusukurwa byihariye birenze koga gusa n’amazi n’isabune isanzwe, kuko iyo twisiga amavuta cyangwa se umwanda uva mu ruhu ubwarwo hari uturemangingo dupfuye ( cellule mortes) tuza ku ruhu tuba dukeneye kuvaho ngo uruhu ruhumeke. Uko gusukura rero bisaba kurukuba cyangwa se kuruhanaguraho imyanda mu buryo bwihariye.
Labels: ubwiza


text:
Rwanda : “Umuturage udashaka ko batunyuzamo amaso azatange umusanzu mu kigega cyo kwihesha agaciro†– Mutesi Anitha
Umuyobozi w’akarere ka Kayonza wungirije ushinzwe imibereho myiza y’abaturage, Mutesi Anitha, arasaba abaturage bo mu murenge wa Rukara kuzagira ubutwari bwo gutanga umusanzu mu kigega cyo kwihesha More...
Rwanda | Nyamasheke: Mu cyumweru gitaha hazatangizwa agaciro development fund ku mugaragaro.
Ku wa kane w’icyumweru gitaha, tariki ya 30/08/2012, mu karere ka Nyamasheke hazatangizwa ku mugaragaro igikorwa cyo gutanga umusanzu uzashyirwa mu kigega cyiswe “agaciro development fundâ€, kigamije More...


text:
Ubuhamya: Dr.Pierre Damien yagaragaraje uruhare rw’ Ubufaransa muri Jenoside yakorewe abatutsi
Dr Pierre Damien Habumuremyi wigeze kuba Minisitiri w’Intebe ubu akaba ari Perezida w’Urwego rw’Igihugu rushinzwe Intwari z’Igihugu, Imidari n’Impeta y’Ishimwe (Chancellery for Heroes, National Orders and Decorations of Honor),yatanze ubuhamya bugaragaza uruharwe rw’Abafaransa muri Jenoside yakorewe abatutsi.
Mu buhamya Dr.Pierre Damien yahaye ikinyamakuru The New Times agira ati’’Ku mugoroba umwe wo mu Ukuboza mu myaka irenga 20 ishize, ubwo navaga ku ishuri ntashye mu rugo nahuye n’ abasirikari b’ Abafaransa ntazibagirwa.
Nigaga muri kaminuza ya Rubumbashi, mu cyahoze ari Zaire, ubu ni Repubulika iharanira Demukarasi ya Congo. Nari ngiye mu biruhuko by’iminsi mikuru. Nageze ku mupaka w’ u Rwanda na Congo mpamara isaha bagenzura, mu saa kumi n’ebyiri z’ umugoroba wo kuwa 15 Ukuboboza 1990, ninjiye mu Rwanda.
Njye n’ abandi bagenzi twari kumwe twahingukiye kuri bariyeri yariho abasirikare batanu b’ Abafaransa na babiri b’ Abanyarwanda, bose bari bafite intwaro nyinshi. Umusirikare w’ umufaransa yansabye kumwereka irangamuntu. Mwereka pasiporo, byatumye ahita arakara arambwira ngo nsubireyo. Nasubiyeyo ngaruka ku munsi ukurikiyeho nsanga kuri ya bariyeri hari abandi batari babandi ariko amabwiriza atahindutse.
Kwaka amarangamuntu kwari ukugira ngo barebemo amoko kuko bashakaga kumenya abatutsi n’abatari bo. Abafaransa n’ingoma yariho babona abatutsi nk’imbogamizi. Amarangamuntu yagaragazaga amoko y’ Abanyarwanda ni na bumwe mu buryo bwakoreshejwe mu kumenya abatutsi muri jenoside.
Ngarutse ku munsi wa kabiri nabwo banyangiye kwinjira ndahaguma, nyuma umusikare w’ umufaransa yegereye umunyarwanda bantega amatwi bampata ibibazo, birangira banyandikiye agapapuro mu Kinyarwanda barandeka ndakomeza.
Umuryango wanjye wari utuye kuri kilometero 80 uvuye ku mu paka, nateze bisi, turagenda twenda kugera mu mujyi wa Ruhengeri twahasanze indi bariyeri. Yariho abasirikare bane b’ Abafaransa bafite imbunda bategeka buri wese wari muri bisi kuyisohokamo. Badushyira ku mirongo abahutu ukwabo abatutsi ukwabo, bareba mu marangamuntu bagamije kurebamo abatutsi.
Umusirikare w’ umufaransa namweretse pasiporo, arayanga mwereka agapapuro kanditse mu Kinyarwanda. Umusikare w’ umunyarwanda amusemurira ibyanditsemo kugira ngo mbone uburenganzira byo kujya mu rugo mu muryango wanjye.
Abatutsi bahuraga n’akaga, barafungwaga, bagatotezwa, bagakorerwa byombi bakanicwa. Namaze mu rugo ibyumweru bibiri ariko muri icyo gihe propaganda yo kurwanya abatutsi yari ikabije.
Akomeza avuga ko Uru ari urugero rumwe muri nyinshi zigaragaza uruhare rw’ Abafaransa muri Jenoside yakorewe abatutsi ndetse ko Guverinoma y’Uburansa yateguye ibitero byinshi bigamije kwirumbura bitababariye abatutsi barenga miliyoni.
Ati’’Biragoye kumva ukuntu hari ibimenyetso byinshi bigaragaza uruhare rw’ Abafaransa muri jenoside yakorewe abatutsi, hakaba hashize imyaka irenga 20, iki gihugu cy’ I Burayi kigihanganye n’ u Rwanda. Nibura guverinoma y’ U bufaransa yakabaye isaba imbabazi Abanyarwanda.
Jenoside n’ icyaha cyibasira inyoko muntu, imbaraga n’ icyubahiro igihugu gifite no kumara igihe kirekire ntibishobora guhanagura uruhare rw’ Ubufaransa mu bitabo by’ amateka. Amateka akomeza kutwigisha, ubutabera iteka buranesha.
Nemezwa ko umunsi umwe guverinoma y’ Ubufaransa izemera uruhare yagize mu itegurwa n’ ishyirwa mu bikorwa rya jenoside yakorewe abatutsi muri 1994. Rube uruhare rwa politiki, urwa gisirikare, n’ inkunga y’ amafaranga.
Inzobere, abashakashatsi n’ abanyamakuru bagaragaje uruhare rw’ Ubufaransa mu Rwanda mbere 1994, gukomeza kugeza ku buyobozi buriho uyu munsi i Kigali.
Mu by’ ukuri ntabwo binyuze mu nyurabwenge kurwanya guverinoma yatumye igihugu, abaturage, umuryango impande zose zivuka kandi zikaniyubaka bundi bushya mu gihe gito.
Ubufaransa uko bubona u Rwanda buracyatekereza gusenya. Mu gihe ingaruka za jenoside zikiri umuzigo ku Rwanda, bike birimo n’ ubushotoranyi bw’ Ubufaransa bitsinze u Rwanda rwasubira mu minsi mibi.
Dr Pierre Damien watanzeu ubu buhamya
Iki gitekerezo cyanditswe na Dr Pierre Damien Habumuremyi, Perezida w’Urwego rw’Igihugu rushinzwe Intwari z’Igihugu, Imidari n’Impeta y’Ishimwe(Chancellery for Heroes, National Orders and Decorations of Honor)./ cyashyizwe mu kinyarwanda na Nsanzimana Ernest
Ibitekerezo
-
kamegeri
4 December 2016 -
UMUNTU UZUBWENGE AGUGA IBINTU BIDAFITE EPHO NA RUGURU!!! IYO AVUGA 1994 AKAREKA KUBESHYA UYU ARABABAJE NABABISOMA BABONA AHO UBWENGE BWE BUHAGAZE. ESE KUKI YAGIRAGA PASSEPORT ABANDI BANYARWANDA BARAZIBIMAGA,,???
bage bareka kwiyemera mumafuti kuko ateranya kubwinda zabo.
-
kamegeri
4 December 2016 -
UMUNTU UZUBWENGE AGUGA IBINTU BIDAFITE EPHO NA RUGURU!!! IYO AVUGA 1994 AKAREKA KUBESHYA UYU ARABABAJE NABABISOMA BABONA AHO UBWENGE BWE BUHAGAZE. ESE KUKI YAGIRAGA PASSEPORT ABANDI BANYARWANDA BARAZIBIMAGA,,???
bage bareka kwiyemera mumafuti kuko ateranya kubwinda zabo.
-
kamaritA
25 November 2016 -
PM SAZA NEZA UTANDURANIJE.POLITIKE YO MURI AFURTIKA NI GATEBE GATOKI. KO WATANGAJWE N’UKO BAKWATSE IBYANGOMBWA, NIWOWE WENYINE BABYAKAGA. LETA WAYOBORAGA NTIJYA IBYAKA . BARRIERE NTIZISHYIRAHO BURI GIHE. KO NTACYO UZIVUGAHO.NIBA UZI UKURI UJYE UKUVUGA KOSE KANDI BURI GIHE MAZE UREKE KUJIJISHA ABANYARWANDA. BYABA BYIZA WIKOSOYE KUKO NIBYO BYAKUGIRIRA AKAMARO KUKO NTURI MISEKE IGOROYE
-
kamasa
24 November 2016 -
Ibyo uyu WABAYE pm AVUGA NTA GISHYA KIRIMO KUKO NTA GIHE IYO BIBAYE NGOMBWA HNTA GIHUGU NA KIMWE BADASHYIRAHO BARRIERE. nino baziahyira mu mihanda buri gihe.NIBA ASHAKA GUHAKWA NAPFUKAME NEZA KANDI AJYE YIBUKA KO N’ABANDI BAKENEYE KURYA KUKO SI AKARIMA KA SE .ASAZANE UBWENGE NTAGAHORE ATETA NK’UMWANA
-
-
Muhire J
23 November 2016 -
Uyu mugabo mumwitondere azi kwihakirwa abeshya.Yarakugendeye i Burkina Faso ati ndandika kuri genocide aba ahakuye doctorat yamuhesheje umwanya ukomeye...mwese muzi uko yitwaye.Noneho ubu arimo kumanika abahutu kandi atanasobanura amagambo.Ni gihwahwanya wikundira ubutegetsi no kuyobora.Ahubwo mumwizeho neza mwasanga nawe afite byinshi ahishe!!!!
-
tuyisenge Jean Claude tuc
23 November 2016 -
Ukuri nuko Genocide nabayeho abatutsi barishwe kdi umuntu nyawe ni ushyigikira ukuri njye numva uwayikoze uwagize uruhari wese yahanwa gsa na leta iriho niba koko bashaka amahoro mu Rda bakore ubushakashatsi ku bandi bishwe kuko n abahutu barishwe hari n abarenganye.
-
tuyisenge Jean Claude tuc
23 November 2016 -
Ukuri nuko Genocide nabayeho abatutsi barishwe kdi umuntu nyawe ni ushyigikira ukuri njye numva uwayikoze uwagize uruhari wese yahanwa gsa na leta iriho niba koko bashaka amahoro mu Rda bakore ubushakashatsi ku bandi bishwe kuko n abahutu barishwe hari n abarenganye.
-
kamasa
23 November 2016 -
uyu mugabo arashaka indnke nk’ibisanzwe. Yategereje iki ngo atange ubu buhamya. Nk’uko babivuze ini opportunuste. uTWO AMAZE KURYA NITWO TURIOMO KUMIUVUGISHA. Bamusezerera nka PM yavuze iki? ndizera ko mubyibuka.
-
MUKARUGIRA EMERANCE
23 November 2016 -
ariko mana kuki mutanyurwa, buriya murabona Damien abeshya hehe?Jye ndabizi, ndamuzi twarigaye, ibyo avuga nibyo 100% rero ntimukajye muhimbira umuntu ibyo adafite kumutima we, mujye mureba ibyanyu rwose kandi numugabo muzima.ko nunva mushaka kumujyana muri France atahashaka, nimujyeyo mwenyine.
-
Hadassa
23 November 2016 -
Haaaa.ubu nibwo wibutse gushimja abafransa???
Ayiweeeeeeee...urumva uri tranquille
-
Hadassa
23 November 2016 -
Haaaa.ubu nibwo wibutse gushimja abafransa???
Ayiweeeeeeee...urumva uri tranquille
-
Kavatiri
23 November 2016 -
Uyu mugabo Pierre Damien HABUMUREMYI ntabwo mwese mumuzi neza, muzaba mumubona cyangwa mumubarirwa igihe azaba yabaye icyo ashaka kubacyo. Imana niyo imuzi neza kandi ni nayo izi neza icyo agamije. Tumwifurije amahirwe.
-
Akanyana Emelyne
22 November 2016 -
Ariko se Damien, koko uranze ubaye umuzindaro w’ibinyoma? Abakuzi tuzi ukuri kwawe, kuki wemera kuba igikoresho ukavuga ibyo utemera koko? Ubwo no iyihe legacy uzasiga imusozi? Ibyo bakubwiye NGO uhimbe se biratuma bagusubiza agaciro? Barakuvana mu nguni bakwegetsemo NGO uti Chancrlier? Ndi wowe napfa kigabo.
-
umusaaza
22 November 2016 -
Uyu nyakubahwa Damien muramuziza ko atar’umuhezanguni nkamwe?none se icy’avuze kitar’ukuri n’iki?muzapfana roho mbi kdi n’urubanza rw’Imana ntimuzarurokoka,naho mwabyemera mutabyemera ibyabaye ntibizongera kdi abagabo nka Damien barahari ntibazabemerera kongera gutob’igihugu mwe n’abafaransa banyu,rero ngo ba nahimana bavuye gufat’amasomo mu bufaransa baragarutse,hahahahhhh ni muze
-
Kamirindi A
22 November 2016 -
Uyu mugabo araruma ahuha.None se ubu aha ngo nubwo amoko atakivugwa arashaka kumvisha abantu ko ari umututsi? Icyo nzicyo ni uko uyu nubusanzwe abo biganye bamuzi twemeza ko ari opportuniste.Nareke kuvuga ibituzuye atubwire aho yari genocide iba ahubwo? Nyamara nawe wasanga atri shyashya ari ikigarasha mubindi!!!
-
Terero
22 November 2016 -
Twizere ko atari amaco y’inda. Imana idufashe twese kuba abanyarwanda bazima.
-
Kayihura Alexis
22 November 2016 -
UTI RURIYE ABANDI RUTAKWIBAGIWE,,,,SARKOZY SE NTIYAZISABYE. MUZAREGERE INKIKO MUREKE KUVUGIRA HASI NKURUSYO
-
Bareba
22 November 2016 -
Uyu mugabo Pierre Damien Habumuremyi ashobora kuba ibyo avuga aribyo cyangwa atari byo, ariko icyo agamije cyo kirahari, kandi cyo kizaba cyo.


text:
Mar 09, 2016 Adolphe Mitali Andi makuru 0
“Mfite ibimenyetso bya Kristo’, aya ni amagambo ya Umar Mulinde yakwibutsa Umukristo wese Amagambo Paulo nawe yavuze, avuga ko Ibyo Kristo yagiye atababajwe, Paulo ubwe yabibabajwe.
Nifuje kubasangiza hano ubuhamya bubabaje, ariko bwanakomeza umukristo, akibuka ko nubwo itoteza nyaryo ubu ritaragaragara, Yesu ubusanzwe atatwohereje kwidamararira, ahubwo yatubwiye ko uko bagenje Shebuja bitazasiga umugaragu. Muri iki gihe rero ibimenyetso(premices), byo gutoteza bitangiye kugenda byiyongera hirya no hino kw’isi, bityo nkuko nabivuze ubu buhamya bwa Mulinde, bwaba urugero rwiza ku mukristo wese uhuye n’iryo totezwa bitewe nuburyo yabyitwayemo, bitwibutsa ba Stefano n’abandi bagabo batubanjirije mu kwizera.
Umar Mulinde, ni Umupasteri wo muri Uganda, mu mugi wa Kampala (Gospel Life Church), akaba yarahoze ari Imamu mu Idini ya Islamu.Yagize uruhara rukomeye mu guhindurira benshi ku gakiza muri kiriya gihugu, kimaze kubonekamo abayisilamu batari bake bahinduka abarokore, kinabonekamo kandi igisa no guhangana gukomeye hagati y’Abayisilamu baho, n’abitwa Abarokore(Ababyawe ubwa kabiri).Ni koko usanga Abayisilamu baho bavuga ko bakwihanganira abandi bakristo ariko ko batumva Abarokore.
Dore uko Umar Mulinde yivugira ibyamubayeho:
” Nari mu modoka mvuye iwanjye, ariko ntaragera kure, abantu babiri barampagarika, ubwo nahise mva mu modoka kuko nabonaga basa nk’abantabaza ngo mbafashe, ngisohoka nateye intambwe mbegera, umwe yari ibumoso undi, iburyo, ubwo nasanze uri ibumoso mubaza ikibaye, ariko uw’iburyo wari mu mwijima ahita ampamagara ati “ntabara,Pasteri”, numvise nk’ijwi rimbwira, ko uyu muntu ugumye mu mwijima yaba ari umugizi wa nabi, nshaka gusubira inyuma, ariko aba yaje ,numva ansutse ibintu bimeze nk’umuriro ku gihande kimwe cyo mu maso, ubwo nahise niruka ngana aho naturukaga, ni ukuvuga murugo, mu gihe nirukaga ariko uwa kabili yansutse ibyo numvise byotsa kurusha ibya mbere, ubwo rero kubw’umubabaro, naratabazaga, abana banjye nibo baje kumva nkuko babivuze nyuma” ijwi rya Papa”, bahururaga, bagasanga abo biruka bagenda bavuga ngo ” Allah Akbar, Allah Akbar”, Bishobora kuba bivuga ko hari Imana Imwe ,Allah.
Umar rero akomeza avuga iby’umubabaro yanyuzemo , n’uburibwe , kuko Nkuko ifoto ye ibigaragaza igihande cyose cyo mu maso, cyarahiye mu buryo bukabije, mu kuvuga kwe Umar yanyuzemo amarira amuzenga mu maso, ariko avuga ko atari ibyago bye bimubabaje, ahubwo ko ababajwe nuko abakristo, bidamarariye, cyane cyane abazungu baterereye iyo bakareka Abayisilamu bagakwira isi bakibwira ko ari inshuti, nyamara, bakibagirwa amagambo Yesu yavuze ati “Mbohereje muri nk’intama mu birura”, Umar akomeza avuga ko biliya yahuye nabyo, aribyo abayisilamu bazagirira n’abandi benshi mu gihe cya vuba, abakristo, bisinziriye, yakomeje avuga ibihugu byari ibya bakristo, ubu byigaruriwe na Islamu, atanga urugero rwaho abakristo bakunda kuvuga ngo “itorero rya Efeso”, nandi mazina menshi y’ahantu muri Bibiliya hari hazwi Abakristo, ubu bigoye kuhabona n’umukristo wo kubara umugani, yavuze ahantu hatandukanye twajyaga dufata nk’ah’Abakristo, reba ariya matorero menshi avugwa u bihe bya Paulo, twabaye nka ya ndondogozi y’ikirondwe… hariya Islamu yahafashe kera, ibyo byose Abakristo badamaraye. Umar yakomeje avuga ku bamugiriye nabi ko Imana ibakunda, kandi ko nawe, azakomeza kubakunda no gukomeza gukuza ubwami bwa Kristo, akababarana nawe nta gusubira inyuma.
Ngubwo Ubuhamya bwa Mulinde Umar( Bita Imamu), aha nkaba nakwisegura ko hari ibyo ntagiye nkurikira neza kuko nabukurikiye amajwi atumvikana neza. Abakristo twongere tuzirikane abakristo barimo guhura n’itotezwa hirya no hino, ntitube ba Nyamwigendaho, ahubwo tubafashe uko bishobotse, , no mu buryo bwose, niyo mpamvu, unakoresheje gutanga igitekerezo ukandika byagira akamaro. Nawe ejo bundi byakugeraho. Twifatanye n’aba bashavura, niryo tegeko ry’Imana. Abasura uwo muryango Wa Mulinde nabwo ntibaba bakoze igikorwa kibi.I kampala Abanyarwanda bahorayo.
MITALI Adolphe
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Nubwo Ntamuzi Gusa Birambabaje Namubonye Ku Mafoto
Imana Imwakire Mubayo,
Abashaka impushya zo gutwara ibinyabiziga bakwiriye guca mu nzira zemewe n’amategeko aho kwangiza amafaranga yabo bayagura inyiganano. Ababikora bibuke ko bihanwa n’amategeko, kandi ko nta kamaro kazo kuko isaha iyo ari yo yose Polisi yazibafatana.
Pumuzika amani Raphael disi yari akiri muto
Twamukundaga Imana imwakire
Rufayire arambabaje cyane! Gicumbi ibuze umusitari ukomeye.
Rufayire Imana imwakire. ntamuntu utamuzi keretse utagendaga Gicumbi
ntuye iburasirazuba ingoma ariko uyumugabo narimuzi murigare yagicumbi gusa ndababaaaaaye
Yega Birababaje Pee?Imana Imwacyire Mubayo?
Kabisa Rufayire Imana imwakire Gicumbi ibuze umustar uzwi pe
Rufayire kbsa arambabaje.Gusa uyu mugore yashatse kumwikiza yikomereze ubuhabara bwe.R.I.P
Rufayire niwe mu star Byumba yarifite lmana imwakire mu bayo.
Yoo pore sana imana imuhe iruhoko rindashira Amem
RIPRufayire Gicumbi ibuze umusitar


text:
Bose bakoze ibyaha ntibashikira ubwiza bw’ Imana ahubwo batsindishirizwa n’ ubuntu.
Kuko bose bakoze ibyaha ntibashyikira ubwiza bw’Imana ,ahubwo batsindishirizwa n’ubuntu bwayo,ibibahereye ubusa kubwo gucungurwa muri kiristo Yesu. Niwe Imana yashyizeho kuba impongano y’uwizera amaraso ye , kugirango yerekane gukiranuka kwayo kwayiteye kwirengagiza ibyaha byakozwe mbere y’icyo gihe, ubwo Imana yabyihanganiraga. (Abaroma 3 :23)
Ijambo ry’Imana risobanura neza ko ikiremwa muntu aho kiva kikagera turi abanyantege nke, ndetse ko ku bwacu ntacyo twabasha gukora ngo tuneshe icyaha, ahubwo kuko twagize amahirwe adasanzwe yo guhabwa Yesu umwana w’Imana ngo adupfire, kuri ubu ntibigikwiriye ko umuntu aheranwa n’imbaraga z’icyaha icyo aricyo cyose kuko Kristo yaje kudukiza icyaha.
Imana yatanze Yesu ngo adupfire ku musaraba maze, umwizera ahabwe ubugingo buhoraho, uwo mugambi Satani ahora awurwanya cyane, kuko mu bigaragara ahora ashaka icyazana gutandukanya umuntu n’Imana, niho usanga umuntu ibyaha bihora bimwizirikaho bityo ubuzima bwa muntu bugahinduka ubuzima bw’icyaha , ukagerageza ibyiza ariko ukisanga wakoze ibyaha nk’uko Pawulo intumwa yabivuze.
Ese nabasha kubabarirwa koko ?
Hari ibyiringiro byinshi kuri wowe ugihumeka umwuka w’abazima, n’aho waba warakoze ibyaha wita ko ari byinshi, cyangwa se ubona ko bikomeye cyane,kuko Imana yavugiye mu muhanuzi Yesaya 1 :18 ngo naho ibyaha byacu byatukura tuku- tuku nk’umuhemba Imana ibasha kubyeza bigasa na sheregi. Icyo dusabwa ni kimwe gusa ni ugufata iya mbere tugaca bugufi tukatuza akanwa kacu dusaba Imana imbabazi ,tukemerera amaraso ya Yesu agakora umurimo wayo mu mitima yacu. (Ibyahishuwe 22 :14).
Ese haracyari amahirwe yo kuzabana n’Imana ?
Yego kuko ijambo ry’ Imana rivuga ngo: Ni inde uzarega intore z’Imana ? Ni Imana kandi ariyo izitsindishiriza ? Ni inde uzaziciraho iteka ? Ni kiristo Yesu kandi ariwe wazipfiriye ,ndetse akaba yaranazutse ari iburyo bw’Imana ,adusabira ? (Abaroma 8 :31). Ntawe ! Imana yo mu ijuru iradukunda kandi tuzabana nayo niba tudateshutse mu nzira y’agakiza ,biragusaba ko nyuma yo kwakira imbabazi twavuze haruguru, ugirana umubano wihariye na Yesu ukirinda icyagukura mu mukumbi w’intama ze maze ubundi wemere akuyobore kuko niwe nzira n’ubugingo azakugeza mu ijuru ku Mana data wa twese.
Ernest RUTAGUNGIRA/agakiza.org


text:
Gakenke: Abagabo bahohoterwa n’abagore babo bakaryumaho
Abagabo bo mu karere ka Gakenke barataka guhohoterwa n’abagore babo ariko bakaruca bakarumira kuko ngo iyo bagiye kuregera ihohoterwa bakorerwa n’abagore babo,ubuyobozi butabumva ngo bubarenganure,mu gihe umugore iyo agiye kurega umugabo ko yamuhohoteye,ubuyobozi bwihutira kumukurikirana akabihanirwa.
Turikunkiko Faustin utuye mu murenge wa gakenke mu gakari ka Rusagara yemeza ko hari abagabo benshi bahohoterwa n’abagore babo ariko bajya kurega ubuyobozi bw’ibanze ntibugire icyo bubamarira ahubwo bakabaseka bityo bakagira ipfunwe ryo kuzasubira mu buyobozi.
Ati:’’Hari abagore benshi batarumva ihame ry’uburinganire n’ubwuzuzanye mu miryango yabo aho gukora ibikorwa bibageza ku iterambere,ugasanga bahangana n’abagabo bitwaje uburenganire.Iyo rero umugabo agiye nko mu mudugudu cyangwa ku kagari kurega umugore we ku ihohoterwa amukorera, usanga ubuyobozi butabyitayeho nkuko umugore yajyana ikirego cy’umugabo wamuhohoteye bityo abagabo bahohoterwa bagahitamo kwinumira kuko ntaho barega.
Ku ruhande bw’ubuyobozi bw’akarere nabwo bwemeza ko iki kibazo koko gihari cyo gutinya kurege abagore bahoboteye abagabo ariko bukavuga ko butemeranya n’abaturage bavuga ko ubuyobozi butajya bukurikirana abahohoteye abagabo babo kuko ngo ihohotera ryose rihanwa n’amategeko nkuko Uwimana Catherine umuyobozi w’akarere wungirije ushinzwe imibereho myiza y’abaturage yabidutangarije,ubwo twamubaza kuri iki kibazo gihangayikishije abagabo.
Yagize ati:’’ubusanzwe abagabo muri kamere yabo bagira ikintu cyo kwihagararaho ari nabyo bituma abenshi bashobora guhohoterwa n’abagore babo ariko bagatinya kujya kubarega kuko baba bumva baba basuzuguwe kandi bakumva baba biteje rubanda.Naho ibyo kuvuga ko ubuyobozi butagira icyo bukora kuri ibyo bibazo,ntabwo ubuyobozi bugarukira mu kagari cyangwa ku murenge.Ndahamya ko nta kibazo cy’umugabo wigeze uza hano ku karere ngo arege umugore we ko yamuhohoteye maze tunanirwe kumukemurira ikibazo,ahubwo duhora twakira abagore bahohotewe n’abagabo kuko bo batinyuka bakabivuga kandi turabarenganura bakongera kubana neza n’abagabo babo mu ngo zabo kuburyo akenshi umugabo atongera kumuhohotera.’’
Bimwe mu bibazo biza ku isonga bituma abagabo n’abagore bahohoterana birimo ubusinzi,kutumvikana ku ikoreshwa ry’umutungo w’urugo,gucana inyuma kw’abashakanye ndetse n’imyumvire mibi y’uburinganire n’ubwuzuzanye mu muryango aho usanga umugore yishyira hejuru agapfobya umugabo mu rugo cyangwa se umugabo nawe agatsikamira umugore ngo atazamusumba bitwaje kumva nabi ihame ry’uburinganire n’ubwuzuzanye.
Ubuyobozi bw’akarere buvuga ko nubwo icyo kibazo kigihari cy’ihohoterwa ku bagore n’abagabo ngo kimaze kugabanuka ugereranije no mu myaka itatu ishize kuko ngo wasangaga hakirwa ibibazo bijyanye n’ihohoterwa nibura 10 mu cyumweru ariko kugeza ubu hakirwa ibibazo biri hagati ya 3 na 4 mu cyumweru by’abagore baba bahohotewe n’abagabo babo.
Zimwe mu ngamba zashyizweho mu rwego rwo guhangana n’iki kibazo harimo kuganiriza abagabo n’abagore ku ihame ry’uburinganire n’ubwuzuzanye mu muryango binyuze mu mugoroba w’ababyeyi no kuganiriza ingo ziba zifitanye amakimbirane aturuka ku bwumvikane buke buturuka ku myumvire mibi y’ihame ry’uburinganire n’ubwuzuzanye bityo inzego z’ibanze zifatanije n’abaturage bakagerageza kunga iyo miryango mu midugudu batuyemo.
NZIZA Paccy


text:
Ubaye uzi ubwenge, ibi bihe urasabwa kurushaho gushaka Imana.
Ariko umwuka avuga Yeruye ati “Mubihe bizaza bamwe bazagwa bave mu byizerwa,bite ku myuka iyobya n’inyigisho z’abadayimoni bayobejwe n’uburyarya bw’abigisha b’abanyabibyoma, bafite inkovu z’ibyaha mu mitima yabo nk’iz’ubushye.., (1Timoteyo 4:1-2).
Kandi umenye ko mu minsi y’imperuka hazaza ibihe birushya, kuko abantu bazaba bikunda,bakunda impiya ,birarira, bibona, batukana,batumvira ababyeyi babo,indashima, batari abera,badakunda n’ababo,batuzura, babeshyerana, batirinda, bagira urugomo badakunda ibyiza ,bagambana , ibyigenge, bakunda ibibanezeza aho Gukunda Imana, bafite ishusho yo kwera ariko bahakana imbaraga zako , abameze batyo ujye ubatera Umugongo. (2Timoteyo 3:1-5)
Bene Data, ntibikwiye ko abantu b’Imana bo muri iyi minsi, Satani atwibagiza ibyahanuwe ku minsi ya nyuma ya runo rugendo. Ijambo ry’Imana ryerekana byimazeyo ko hari igihe kigiye kuza ubwo iyi si dutuyemo igiye kugera ku iherezo ryayo, Bityo Yesu kirisito akagaruka aje kwima ingoma, ari nabwo azaza agacira urubanza abazaba bakiri bakiriho, ndetse n’abazaba barapfuye kera bakazukira kunyura imbere y’intebe y’urubanza ( Daniyeli 12:1-2).
Uzaba ari umunsi uteye ubwoba kuko bamwe bazarira abandi ari umunezero udashira!!! Ikibabaje rero ni uko n’ubwo hashize igihe kinini tubizi kandi tubyigishwa iminsi ibanziriza uwo twayinjiyemo, nyamara abantu barasinziriye satani yatangiye kubakundisha iyi si kurusha ijuru ! cyane ko we yaribayemo, azi ubwiza bwaryo, afite rero umugambi wo kuritubuza, ariko Satani abishake cyangwa abireke Yesu azaza kandi abera Tuzataha iwacu mu ijuru.
Inyigisho z’ubuyobe nazo zamaze gukwira mu bantu reka ibitangaza birakorwa ku bwinshi, nyamara ibyo ntibyakagombye kubahuma amaso kuko no Kwa Farawo abarozi be barabikoze, bigana ibyo Mose na Aroni bakoze ( kuva 7:12), si naho gusa hirya no hino mwirirwa mu byumva, nyamara ubaye uzi ubwenge warushaho gushaka Imana,ukayisaba imbaraga no kurindwa, naho ibitangaza byo bitandukanye n’agakiza kure kandi ntibyakugeza mu ijuru, Yego Isi turacyayirimo kandi turacyakeneye kuyituramo, kurya, kunywa no kwambara ariko ntago byakagombye kutubera impamvu yo gusohorerwaho n’ibihe twavuze haruguru ngo duhinduke abambuzi, ababeshyi,gukunda ibitunezeza bitukisha Imana.
Inzira ni imwe gusa, Yesu naza ntago azareba idini wasengeragamo,cyangwa inshingano wari ufite, ntazareba ikindi icyo aricyo cyose ahubwo azareba ko wihanganiye iyo mibabaro yose yakugezeho, ukarwana no gukiranuka, ukayineshesha kwiyeza ariko kumesera ibishura byawe byanduye mu maraso ya Yesu, kandi humura rwose ushikame kurugamba rurenda kurangira,
Tumbira umusaraba wihanganire ibyo uhura nabyo, wizere kandi, nitumara gutaha ntituzicwa n’inzara, inyota cyangwa izuba ngo ridutere icyokere, tuzaba dutunzwe n’amazi y’ubugingo ndetse Imana izahanagura amarira yose twarize ( ibyahishuwe 7:14-17).


text:
New Nation Choir, Kolari y’urubyiruko mu itorero ry’abaporotestanti (EAR) muri Paruwasi ya Kibagabaga iratangaza ko yateguye igiterane cyitezweho kugarura urubyiruko mu nzu y’Imana.
Muri iyi minsi benshi mu rubyiruko bari mu bintu bitandukanye, cyane cyane bijyanye no gushaka ubuzima n’imibereho bigatuma hari abatabona umwanya wo gusenga.
Igiterane cya New Nation Choir giteganyijwe tariki ya 4 Ukuboza 2016 saa saba kuri Paruwasi EAR Kibagabaga, aho byitezwe ko urubyiruko ruzafashwa kandi rugakangukira kongera gukorera Imana.
Hatangimana Dieudonne umwe mu bagize iyo Kolari akaba n’umwe mu bari gutegura icyo giterane yavuze ko biteze impinduka ku rubyiruko ruzaba rwitabiriye icyo giterane.
Yagize ati “Ni igiterane cyo guhsima no kuvuga ubutumwa.By’umwihariko turashaka kubona impinduka mu gukizwa kw’abantu.Turashaka ko urubyiruko rugaruka mu nzu y’Imana kuko rwinshi rwibereye mu bindi bintu bitandukanye.”
Hatangimana kandi avuga ko bashaka ko urubyiruko rumenya gukoresha igihe cyarwo, rukamenya ighe cyo gukora ibirutunga ndetse n’igihe cyo gukorera Imana.
Iki giterane biteganyijwe ko kizitabirwa n’amakolari atandukanye arimo Injili Bora (EPR Gikondo)New Challenge Choir ndetse na Coeur Joyeux n’andi.Hazagaragaramo kandi abahanzi nka Murava Annet.


text:
“Ntugakurikize benshi gukora ibyaha, kandi nutangwaho umugabo ntukajye iyo abenshi bagiye ngo utume baca urubanza nabi.” Kuva 23:2
Ubusanzwe si buri muntu byorohera guhagarara ngo ahamye ukuri, cyane iyo bibaye ngombwa ko hababa kureba ibyemewe na benshi.
Harubwo umuntu ahitamo kujya ahari benshi kugira gusa ngo yiyinde ingaruka mbi. Ibi byose biterwa no gukunda kuba mucyo twita ikigare. Rimwe na rimwe kugendera mu kigare, usanga ari ikigeragezo cya buri muntu.
Umuntu akemera gukora ikintu azi neza ko ari kibi, kubera ko yabonye abandi bagikora. Akabigana kugira ngo bamwemere nk’umwe muri bo, be kumuseka.
Biragoye byo kutemeranya n’ibyo abantu benshi cyangwa abakomeye bemera, ariko Yesu ntiyakangwaga na byo. Ndetse na bamwe bamurwanyaga, bari bamuziho kuba inyangamugayo. “Mwigisha, tuzi yuko uri inyangamugayo…kuko utita ku cyubahiro cy’umuntu wese.” Matayo 22:16
Iyo wamenye neza uwo uri we muri Kristu, bigukuramo umwuka wo gushaka gushimisha (kwemeza) abantu. Intumwa Pawulo yarabivuze ati “Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose.” Abaroma 12:2
Byaba ari akaga gutakaza ubwiza bw’Imana; ugakora ibyo utari ukwiriye gukora kubera kwanga gusekwa. Jya wibaza uti “Kwemerwa n’abantu ngatakaza ubwiza bw’Imana, birakwiye?”
Jya uba nka Nehemiya. “Nanjye mbatumaho intumwa ndababwira nti ‘Ndakora umurimo ukomeye sinashobora kumanuka, nta mpamvu yo kwica umurimo ngo manuke mbasange’.” Nehemiya 6:3. Nawe jya wima umwanya ibidahesha Imana icyubahiro.


text:
ven.
19
oct.
2012
ISOMO RYA MBERE
Ibaruwa Mutagatifu Pawulo Intumwa
yandikiye Abanyefezi (Ef 1, 11-14)
Bavandimwe, 11Kristu ni we kandi twatorewemo tugenwa mbere y’igihe ku buryo buhuye n’umugambi w’Ugenga byose, 12kugira ngo twebwe abashyize amizero muri Kristu, tubonereho gusingiza ikuzo ryayo.13Namwe rero aho mumariye kumvira ijambo ry’ukuri, ari yo Nkuru Nziza y’ugukizwa kwanyu, mukaryemera, ni We mukesha kuba mwarashyizweho ikimenyetso cya Roho Mutagatifu wasezeranywe, 14ari na We musogongero w’umugabane twagenewe, ubanziriza icungurwa ry’umuryango Imana yironkeye ngo ihore isingirizwa ikuzo ryayo.
ZABURI (Zab 33 (32), 1-2, 4-5, 12-13)
Inyik/ Imana yadusakajeho imigisha,
kugira ngo ihore isingirizwa ikuzo ryayo.
Ntungane, nimukomere amashyi Uhoraho !
Abantu b’umutima uboneye bakwiye kumusingiza.
Nimusingize Uhoraho mucuranga icyembe,
munamucurangire inanga y’imirya cumi.
Kuko ijambo ry’Uhoraho ari intagorama,
n’ibikorwa bye byose bikaba indahinyuka.
Akunda ubutungane n’ubutabera,
isi yuzuye ineza y’Uhoraho.
Hahirwa ihanga Uhoraho abereye Imana,
hahirwa umuryango yitoreye ngo ube imbata ye !
Uhoraho arebera mu bushorishori bw’ijuru,
akabona bene muntu bose.
IBANGONDIRIMBO RIBANZIRIZA IVANJILI (Zab 33 (32), 22)
Alleluya Alleluya.
Uhoraho, ineza yawe iraduhoreho,
nk’uko amizero yacu agushingiyeho.
Alleluya.
IVANJILI
+ Luka (Lk 12, 1-7)
Muri icyo gihe, 1abantu bageze ku bihumbi n’ibihumbi barakorana ndetse barabyigana. Yezu abanza kubwira abigishwa be ati « Mwirinde umusemburo w’Abafarizayi ! » ashaka kuvuga uburyarya bwabo. 2Arongera ati « Nta kintu gihishe kitazagaragara, nta n’igihishiriwe kitazamenyekana. 3Kuko ibyo mwavugiye mu mwijima bizumvikana ku mugaragaro, n’ibyo mwavugiye ahiherereye mwongorera bizatangarizwa ahirengeye. 4Mwe ncuti zanjye reka mbabwire : ntimugatinye abica umubiri, nyuma ntibagire ikindi bashobora kubatwara. 5Ahubwo reka mbabwire uwo mukwiye gutinya : mutinye Umara kwica agashobora no kubaroha mu nyenga y’umuriro. Koko ndabibabwiye : Uwo nguwo muzajye mumutinya. 6Mbese ibishwi bitanu ntibigura uduceri tubiri ? Nyamara nta na kimwe muri byo Imana yibagirwa. 7Mwebweho ndetse n’imisatsi yo ku mutwe wanyu yose irabaze. Ntimugatinye rero : murushije agaciro ibishwi byinshi.


text:
Amazi, umuti uvura indwara nyinshi
Posted by technician on décembre 21st, 2015
Ubushakashatsi bugaragaza ko amazi ari umuti ukomeye uvura indwara nyinshi ziterwa ahanini n’ibibazo binyuranye bituma mu mubiri amazi aba make.
Nk’uko byatangajwe na Dr. Fereydoon Batmanghelidj, umushakashatsi wanditse igitabo “Your Body’s many cries for water” (Umubiri wawe uririra amazi), indwara nyinshi zirimo asima, umuvuduko ukabije w’amaraso, igifu, kanseri, diyabete y’ubwoko bwa kabiri, indwara zo mu bwonko no mu rutirigongo, iz’uruhu, … ziterwa n’uko amazi aba ari make cyane mu mubiri, (…)
Ubushakashatsi bugaragaza ko amazi ari umuti ukomeye uvura indwara nyinshi ziterwa ahanini n’ibibazo binyuranye bituma mu mubiri amazi aba make.
Nk’uko byatangajwe na Dr. Fereydoon Batmanghelidj, umushakashatsi wanditse igitabo “Your Body’s many cries for water” (Umubiri wawe uririra amazi), indwara nyinshi zirimo asima, umuvuduko ukabije w’amaraso, igifu, kanseri, diyabete y’ubwoko bwa kabiri, indwara zo mu bwonko no mu rutirigongo, iz’uruhu, … ziterwa n’uko amazi aba ari make cyane mu mubiri, kandi burya kumva mu kanwa humye si cyo kimenyetso rukumbi cy’uko umubiri unyotewe.
Inyota ni iki?
Inyota ni ubushake bwo kunywa ikinyobwa runaka. Ni n’uburyo umubiri ukoresha kugira ngo ugenzure amazi yinjira n’asohoka. Kumva inyota rero bikaba bigengwa n’agace ko mu bwonko k’inyuma (Hypothalamus).
Ubushake bwo kunywa bushobora na none guterwa n’umuco ndetse n’imigenzo ya buri wese, ari na yo mpamvu usanga abantu bamwe mu mwanya wo kunywa amazi bahitamo icyayi, ikawa, inzoga n’ibindi binyobwa, bitwaza ko na byo bikozwe mu mazi.
Icyo batazi cyangwa birengagiza ni uko kuba ibyo binyobwa bigizwe n’alukoro (alcohol), kafeyine, cola, cyangwa soda, bituma amazi arushaho gusohoka mu mubiri. Ikindi kandi kwimenyereza ibinyobwa biryohereye bituma ubushake bwo kunywa amazi masa bukendera.
Akamaro k’inyota rero ni ukwibutsa umubiri kongera kunywa amazi, kuko wirengeje iminsi nta mazi na make unywa hakurikiraho urupfu.
Amazi arwanya ate indwara?
Amazi ni yo molekile yiganje mu mubiri, agize hafi 70% by’uburemere (weight) bw’umuntu, kandi 85% by’ubwonko ni amazi. Ni yo atanga urubuga rukorerwamo imirimo itandukanye y’umubiri harimo kuringaniza ubushyuhe (body temperature), gukwirakwiza amavitamini, imyunyu, n’imisemburo ahabugenewe ; gutanga ububobere mu ngingo, mu maso, mu mara, mu mazuru, mu muhogo ; gusohora ibyo umubiri udakeneye ndetse n’ibindi. Iyo amazi abaye make cyane mu mubiri hakurizaho indwara zitandukanye zirimo:
Kurwara umutwe
Kuribwa umutwe bisanzwe cyangwa kugira ububabare mu gice kimwe cy’umutwe akenshi hakiyongeraho no kugira isereri, kuruka, kutihanganira urumuri n’urusaku. Biterwa n’impamvu zinyuranye nk’umunaniro, kunywa inzoga nyinshi n’ibindi, ariko bikiyongera cyane iyo umubiri nta mazi ahagije ufite. Kunywa amazi menshi rero bigabanya ububabare kandi bikanarinda kurwaragurika umutwe.
Asima
Buri mwaka Asima yibasira abana bagera kuri miliyoni 14, ikicamo benshi muri bo. Iterwa no kubura amazi birenze mu bice bimwe na bimwe by’umubiri. Iyo umuntu arwaye Asima imiyoboro y’umwuka (Airways) irafungana ikanabyimba, kandi ikanakora imbobezamiyoboro nyinshi. Ibi bituma umuntu aguma akorora, akitsamura cyangwa akumva ahera umwuka.
Kunywa amazi rero birinda gufungana kw’imiyoboro y’umwuka, kandi kongera umunyu waryaga bizibura ibihaha bigatuma umwuku winjira, ukanasohoka nta mbogamizi.
Kwirengagiza ko Asima ari ingaruka y’amazi make mu mubiri bizatuma abana benshi bakomeza guhitanwa na yo kandi yongere ubukana ku bakiriho.
Ikirungurira
Ikirungurira ni ikimenyetso cy’ibanze cyerekana ko amazi ari make mu gice kibanza cy’urwungano ngogozi (gastrointestinal track). Gukomeza kwifashisha imiti irwanya aside mu kuvura ikirungurira bigera aho bigatera ibindi bibazo nko kubyimba no kuzana udusebe ku gifu n’amara, bishobora no kuvamo Kanseri y’urwungano ngogozi, iy’umwijima n’iy’impindura.
Rubagimpande
Ububabare mu ngingo ni ikimenyetso cy’uko amazi yakamye mu ngingo. N’ubwo Rubagimpande ikunze kwibasira abashaje, abakibyiruka na bo ntibakangwa. Igisubizo rero si ukwihutira gufata imiti idohora ububabare ahubwo ni ukunywa amazi no kurya umunyu uhagije.
Umugongo
Kumva ububabare mu gice cyo hepfo cy’umugongo ndetse na Rubagimpande yo mu mugongo ni bimwe mu bimenyetso by’ikama ry’amazi mu rutirigongo. Umuti uruta iyindi ni ukunywa amazi kuko nta yindi ngaruka agira nk’iyo wasangana indi miti muri rusange.
Ububabare mu gituza (Angina)
Kumva uburemere mu gatuza bumeze nk’aho hari ukicayeho ni ikimenyetso cy’indwara y’umuyoboro w’amaraso ku mutima (coronary artery), akaba ari ingaruka y’amazi make mu gice cy’umutima n’ibihaha, bigatuma amaraso atemba ajya mu mutima aba make. Kongera amazi yo kunywa ni wo muti nyawo, ariko biba byiza iyi ndwara ikurikiraniwe hafi na muganga.
Diyabete y’ubwoko bwa kabiri (Diabetes mellitus II)
Diyabete na yo ni ikimenyetso gikomeye cy’amazi make mu mubiri. Umusemburo wa insuline urekeraho gukorwa kugira ngo udakomeza gukwirakwiza isukari mu turemangingo (cells) dore ko ahagiye isukari, amazi ahita ahayoboka. Kuko amazi aba ari make rero, aharirwa ubwonko.
Kongera amazi umuntu yanywaga akarya n’umunyu ukwiye bigabanya indwara ya Diyabete bityo ntirinde igera aho umuntu acika amano, ibirenge, amaguru cyangwa agahuma.
Uretse kurwanya indwara no kuzikiza, amazi agabanya “Cholesterol” mu maraso, arinda ubukana bw’ingaruka zo gucura (ménopause) anarwanya gusaza imburagihe.
Umuntu akwiye kunywa amazi angana iki?
Ku munsi, umuntu atakaza amazi cyane cyane mu nkari (litiro 0.5 ), mu guhumeka (0.3 l), ndetse no mu kubira ibyuya, bityo rero nibura umuntu yarakwiye kunywa litiro 0.6 z’amazi, andi akava mu biryo. Na ho kugira ngo umuntu agire ubuzima bwiza, umuntu mukuru yari akwiye kunywa ibirahure umunani ku munsi. Iki kigero gishobora kugabanuka cyangwa kikiyongera bitewe n’igitsina (abagabo bakwiye kunywa menshi), imirimo ndetse n’imiterere y’aho umuntu atuye.
Ni byiza kandi kuyanywa nibura iminota 30 mbere yo gufungura, gukora siporo, cyangwa kuryama, kugira ngo aho umubiri uyakenereye uyabone. Ntako bisa rero kunywa ibirahuri bibiri by’amazi mu gitondo ubyutse. Amazi yose, yaba ashyushye cyangwa akonje agira umumaro utagereranywa mu mubiri w’umuntu.


text:
Kwagura imihanda yo muri Kigali biratangira muri Mutarama 2017
Ubuyobozi bw’Umujyi wa Kigali butangaza ko umushinga wo kwagura imihanda ireshya n’ibilometero 54 yo muri uwo mujyi, uzatangira muri Mutarama 2017.
Hashize igihe uwo mushinga uvugwa ariko ngo ntiwashyizwe mu bikorwa kubera ikibazo cyo kubura amafaranga.
Intego y’uwo mushinga ni ukubaka imihanda migari ishobora kunyurwamo n’imodoka ebyiri kuri buri cyerekezo cy’umuhanda.
Bisabizwa Parfait, Umuyobozi wungirije w’Umujyi wa Kigali, ushinzwe iterambere ry’ubukungu atangaza ko uwo mushinga wo kwagura imihanda uzatangira muri Mutarama 2017.
Amafaranga azakoreshwa muri ibyo bikorwa azava hagati y’u Rwanda n’u Bushinwa, ariko ibijyanye no kwimura abatuye ahazanyura iyo mihanda bizishyurwa na Leta y’u Rwanda.
Ibikorwa byo kwimura abo bantu bizatwara miliyari 4Frw. Aba mbere bamaze kwishyurwa kuburyo batangiye no kwimuka.
Ikompanyi y’Abashinwa ikora imihanda yitwa “China Road Bridge Corporation”, ni yo yahawe isoko ryo kwagura iyo mihanda.
Biteganyijwe ko ibikorwa byo kwagura iyo mihanda bizatwara miliyoni 76 z’Amadorari y’Amerika, arenga miliyari 63Frw.
Biteganyijwe ko iyo mihanda nimara kwagurwa bizacyemura ikibazo cy’umubyigano w’imodoka mu muhanda (Traffic Jam) ukunze kuboneka mu masaha ya mu gitondo na nimugoroba, abantu bajya cyangwa bava ku kazi.
Bisabizwa avuga ko imihanda igomba kwagurwa iri mu bice bibiri. Igice cya mbere, hazakorwa umuhanda uva kuri “Rond-Point” yo mu Mujyi kugera mu Gatsata n’umuhanda uva mu Kanogo ukanyura Rwandex ukomeza kuri Prince House i Remera.
Mu gice cya kabiri hazagurwa umuhanda wa Nyacyonga-Nduba-Nyamirambo no mu Rugando.
Abatwara ibinyabiziga mu mihanda yo mu Mujyi wa Kigali bavuga ko kwagura imihanda bizatuma barushaho gukora akazi kabo uko babyifuza.
Mujyanama Alphonse, utwara abagenzi kuri moto avuga ko imibyigano y’imodoka mu muhanda (embouteillage) yabangamiraga abatwara moto.
Agira ati “Imihanda yari mito, embouteillage ikatubuza gukora twisanzuye. Imihanda nikorwa tuzihutisha abagenzi ntibakererwe imirimo yabo kandi bigabanye impanuka. Amafaranga twakoreraga aziyongera.”
Ndayizeye Martin utwara imodoka ye avuga ko kwagura imihanda bizatuma Umujyi usa neza.
Agira ati “Kwagura imihanda bizatuma umujyi uba mwiza kurushaho, ugendeka neza kubera ‘emboutellage’ izagabanuka. Abakoresha imodoka baziyongera kuko hari benshi babyangaga kubera imihanda mito ituma bakererwa gahunda zabo.”
Biteganijwe ko uwo mushinga wo kwagura imihinda uzafasha Umujyi wa Kigali kugera ku ntego wihaye yo kugira Kigali Umujyi ugezweho.
Ibitekerezo ( 5 )
Ibyo nibyogushimwape ariko haricyo nasabaga mwaza tuvuganira kobadukorera iteme rihuza kicukiro_masaka-bugesera
Mugace ka mwogo twabisabyekenshi munama yumurenge, iyakarere ariko ntagisubizo baduha kandi nyamara bibangamiye abatuye utwoduce wenda namwe muzahagere murebe aho abaturage baca kugirango ubuhahirane bushoboke nibyishi navuga keretse muhigereye? Murakoze
Nyabugogo werekeza gatsata imbere yo kwa mirimo mu masanganiro yinihanda nibahashyire rond point hahora akavuyo nta numupolisi ujya uhahagarara! Nibahiteho kbsa
Thanks GGG ibyo naringiyekubaza nsanzewabibajije.
mwo kabyara mwe umuhanda karama-Ruhondo ukeneye nawo gukorwa
NAHO SE FEU ROUGE NYABUGOGO - RURIBA IZAKORWA RYARI? Ubwo kandi hari n’ikindi kibazo cyo mu masangano ya feu rouge NYABUGOGO hagombye kujya ya mihanda igerekeranye. (echangeur) None se izubakwa ryari?Uva KIMISAGARA agaca hejuru, uva mu mujyi akanyura hasi ou vice versa. Naho ubundi iyo embouteillage(jam) ntizabura hafi y’amasangano y’imihanda nkuko bimeze guhera GISHUSHU uganda rond -point chez LANDO ku mugoroba.


text:
Turwanye Satani nawe azaduhunga
Mu madini cyangwa amatorero atandukanye, dusangamo imibare minini y’abantu bemera ko habaho Imana, hakanabaho Shitani/Satani n’abadayimoni. Mu myigishirize yabo rero, aba banyamadini bigisha Satani nka kimwe mubiremwa abayoboke babo bakwiye kurwanya bivuye inyuma, mugusobanukirwa neza iby’uru rugamba, turarebera hamwe icyo bibiriya ibivugaho.
Ese mbere ya byose Satani ni iki?
Ijambo ry’Imana ritubwira ko mu ijuru habaye intambara, maze Mikayeli n’abamarayika be batabarira kurwanya cya kiyoka, ikiyoka kirwanana n’abamarayika bacyo, ntibanesha kandi mu ijuru ahabo ntihaba hakiboneka. Cya kiyoka kinini kiracibwa, ari cyo ya nzoka ya kera yitwa Umwanzi na Satani, ari cyo kiyobya abari mu isi bose. Nuko kijugunywa mu isi, abamarayika bacyo bajugunyanwa na cyo “Ibyahishuwe 12: 7”.
Mu kutwereka Satani uwo ariwe kandi, ijambo ry’Imana ryongera kutwereka ko yari atunganye ariko aza kugira ubwibone, ibitubwira muri aya magambo…..”Ubwiza bwawe ni bwo bwateye umutima wawe kwishyira hejuru, kubengerana kwawe ni ko kononnye ubwenge bwawe, nakujugunye hasi ngutangariza imbere y’abami kugira ngo bakwitegereze “Ezekiyeli 28:17”.
Tugendeye kuri iyi mirongo, biragaragara ko Satani yabayeho kandi koko yahoze ari umwe mu babaga mu ijuru, nyuma yo kwirukanwa mu ijuru, Bibiliya itwereka ko yamanutse ataje gutura ku isi, ahubwo yaje yirukanwe, bityo aza afite umujinya n’ubugome bwinshi nk’uko tubisoma mu “ibyahishuwe 12: 12” havuga ngo : Nuko rero wa juru we, namwe abaribamo nimwishime. Naho wowe wa si we, nawe wa nyanja we, mugushije ishyano kuko Satani yabamanukiye afite umujinya mwinshi, azi yuko afite igihe gito.”
Ni irihe banga ryo kunesha Satani ?
Mu rwandiko rwa Yakobo 4:7 tuhasanga ijambo rivuga ngo : “Nuko rero mugandukire Imana ariko murwanye Satani, na we azabahunga. Benedata, Twibuke ko Satani yavuye mu ijuru ataremera kumanika amaboko ko yatsinzwe, ariko Imana yaramutsinze, Turasabwa rero kwizera iyamutsinze ni nayo izamutuneshereza, kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru “abefeso 6:12”, ni ngombwa ko duhabwa izindi mbaraga zitari iz’umubiri, kuko umubiri utahanga n’imyuka mibi.
Dukwiye kandi kumvira inama Pawulo yagiriye “abefeso 6: 14- 18” agira ati: “Muhagarare mushikamye mukenyeye ukuri, mwambaye gukiranuka nk’icyuma gikingira igituza, mukwese inkweto, ari zo butumwa bwiza bw’amahoro bubiteguza, kandi ikigeretse kuri byose mutware kwizera nk’ingabo, ari ko muzashoboza kuzimisha imyambi ya wa mubi yose yaka umuriro, mwakire agakiza kabe ingofero, mwakire n’inkota y’Umwuka ari yo Jambo ry’Imana, musengeshe Umwuka iteka mu buryo bwose bwo gusenga no kwinginga, kandi ku bw’ibyo mugumye rwose kuba maso, musabire abera bose. Ntagushidikanya nitubaho muri ubu buzima tuzabona imbaraga ziva ku mana maze turyanya Satani nawe azaduhunga.
Ernest RUTAGUNGIRA


text:
Umunyamakuru w’Izuba Rirashe yaganiriye na bamwe mu basaza bavukiye mu Biryogo bamubwira byinshi ku nkomoka y’iryo zina.
Kanyamugenge Joseph ufite imyaka 70 y’amavuko, atuye mu kagari ka Biryogo. Agendeye ku byo azi akiri umwana, avuga ko agace kitirirwa Biryogo kafashe iryo zina ku Ngoma y’Umwami Mutara Rudahigwa waguye i Bujumbura, warayoboye u Rwanda kuva mu Mwaka w’1931 kugeza 1959.
Umusaza Kanyamugenge avuga ko agace kitirirwa Biryogo kabagamo abantu bitwaga Abaryogo, kubera amahane, "kugira imitwe ikomeye bagiraga kandi nta muntu ubinjiramo ako gace kose gahita kitwa Biryogo."
Mushyitsi Leonard (Omar) w’imyaka 73 y’amavuko na we yavukiye muri aka gace ka Biryogo. Aragira ati "Uko numvise mu biganiro n’abantu bakuru kuko navutse abaryogo batuye hano, bavugaga ko kugira ngo abo bantu bitwe abaryogo byaturutse ku bantu bari batuye hafi y’ako gace bitwaga Abishongore kuko bishongoraga cyane, maze baza babishongoraho, barabatuka baravuga ngo ni ibigoryi bavuga nk’Ibiryogoryo (Ibiryogoryo ni inyoni).”
Mushyitsi yakomeje avuga ko ngo haje kuvamo umwe muri abo bishongore ashaka uko afatanya ayo magambo yombi "ibigoryi n’Ibiryogoryo” maze havamo izina ry’ibiryogo, maze bahita babita abaryogo kuva uwo munsi.
Mushyitsi na Kanyamugenge baje guhurira ku kintu kimwe cy’uko abo bantu biswe abaryogo, bakomokaga ku mugabo witwaga Bitungabari bivugwa ko yagiraga amahane, utari ashobotse, kandi utaravogerwaga.
Umuntu wese wazaga gutura aho hantu yahitaga yitwa umuryogo. Biryogo ngo yakomeje kwaguka uko abantu baje gutura ahafi y’abo Baryogo, kugeza aho yagukiye iba nini kandi ubundi yari agace gato kabagamo abantu b’umuryango umwe wa Bitungabari.
Uko Abayisilamu baje gutura mu Biryogo
Umusaza Mushyitsi avuga ko Abayisilamu baje mu Rwanda mu gihe cy’abakoroni, bazanywe n’Abadage bakaza babatwaje imizigo.
Yagize ati "Abayisilamu baje baturuka muri Tanzaniya baza ari abacuruzi, kuko baje batwaje Abadage imizigo, maze babatuza ahantu hitwaga mu matongo (Agace ko munsi ya Ecole Belge, kugeza mu Gakinjiro).”
Yakomeje avuga ko ubwo batangiraga kubaka aho hantu, hatangiye kuza amajyambere ni bwo babimuye maze babajyana kuba mu Biryogo.
Uretse aba Batanzaniya, uyu musaza avuga ko uko iminsi yagiye yicuma ariko abanyamahanga b'Abasiramu bagiye baza mu Rwanda; haza abaturutse muri Uganda no mu bindi bihugu bihana imbibi n'u Rwanda.
Abasilamu bagiye biyongera buhoro buhoro kuko ngo hari abaturukaga mu bindi bice by'u Rwanda bakaza gushaka akazi kuri abo Banyamahanga bari batuye mu Biryogo; ariko kugira ngo baguhe akazi bakagusaba ko ubanza wahinduka nawe ukaba Umusiramu.
Muzehe Kanyamugenge akomeza avuga ko uko abo banyamahanga bagiye basaza, abo babaga barahinduye ari bo bahise baba abayisilamu nyabo maze bagenda bigisha n’abandi Banyarwanda kugeza ubwo abayisilamu babereye benshi mu Rwanda.
Uko Abayisilamu baje Kwitwa Abaswayire
Umusaza Kanyamugenge avuga ko yabaye mu Biryogo muri icyo gihe ariko ntahindure idini ngo kuko ubusanzwe abantu bahinduraga idini bari abantu babaga baje gushaka akazi kuri abo banyamahanga babaga batishoboye.
Abo banyamahanga ngo babaga biganjemo abacuruzi, abadozi ndetse n’abakanishi, ariko ngo kuko Kanyamugenge we se yari akize, byatumye batajya guhakwa muri abo banyamahanga maze baguma kuba mu idini ryabo ry’abakirisitu.
Bitewe n'uko Abayisiramu ba mbere baje baturutse muri Tanzania bavuga Igiswayire, ndetse bakaba barakoraga ibishoboka byose ngo abaje kubasaba akazi bahinduke babo Abasiramu, ubuswayire bwaje gufatwa nk'uburyarya.
Abamaraga guhinduka Abaswayire na bo babaga bafite binshingano zo guhindura abandi, bityo umubare w'Abasilamu ukagenda wiyongera.
Kanyamugenge ati "Abayisilamu benshi baba mu Biryogo ni abahindutse kubw’abo banyamahanga, abenshi baje bashaka akazi maze baba abayisilamu kugira ngo babone amaramuko.”
Aba basaza bombi, Mushyitsi na Kanyamugenge, bavuga ko abaryogo bo hambere kubera amahane bagiraga, ahantu hose bajyaga gutura hahitaga hafata izina ryabo, ku buryo ubu mu Rwanda hari ahantu henshi hari iryo zina rya Biryogo kubera ko hari abagendaga bimuka, maze aho bagiye hagahita hafata iryo zina.
Izuba Rirashe


text:
Ntibikwiye ko abana baba mu muhanda-Depite Mujawamariya
Mu muganda rusange usoza ukwezi kwa Werurwe 2016 Depite Berthe Mujawamariya yasabye abanyakirehe kwita ku bana babo babarinda kwirirwa mu mihanda.
Yabisabye abaturage ubwo Gatibita Wilfran umwe mu babyeyi yari amusabye ubuvugizi mu nzego zo hejuru mu kubafasha kwigisha abana babo nyuma yo kunanirana bamwe bava mu ishuri bakirirwa mu muhanda.
Yagize ati“Turasaba ko mwadukorera ubuvugizi kuko ino mu karere umuco uragenda ucika, abana baratunaniye barava mu mashuri bakirirwa mu muhandaâ€.
Depite Mujawamariya yavuze ko bidashoboka ko umwana ananira umubyeyi, ngo ni ukudohoka gukomeye kw’ababyeyi ku nshingano bafite ku bana.
Ati“Ababyeyi tumaze kudohoka, ntibikwiye ko abana baba mu muhanda, abana bagomba kurererwa mu rugo bakabona urukundo rw’ababyeyi bakabona ubushyuhe bw’umuryango, ntabwo tuzihanganira abantu bafite abana mu muhanda.
Akomeza agira ati “Ababyeyi bamwe baravuga ngo abana barabananiye, ntibyumvikana,umwana ananirana ate?Iyo umwana ananiranye akenshi tubanza kwibaza niba atari umubyeyi wananiranye, ni ngombwa ko twita ku burere bw’abana bacu umubyeyi akamenya ko umwana yiriwe niba yagiye ku ishuri,kirazira kikaziririzwa ko umwana aba ikirara muri iki gihuguâ€.
Yakomeje avuga ko abana bifata uko bishakiye kubera ababyeyi baba “terera iyoâ€,ibyo bigatera uburara mu bana kuko nta muntu uba amukurikirana ngo amutoze uburere bukwiye.
Ati“Urahana umwana umubyeyi we akaza nk’iya gatera ngo umpaniye umwana, nta mwarimu ukivuga ku mwana, aramubona mu makosa yamubaza impamvu akosa umubyeyi akaza yirukanka atuka mwarimu, umuntu akwiye kuba ijisho rya mugenzi we,ingaruka zitugeraho twese igihe umwana aba abaye ibirara, bana muce bugufi mwumvire ababakuriye mwirinde ubwomanziâ€.
Yasabye ababyeyi kuringaniza urubyaro bityo umuntu akabyara afite n’icyo azamumarira n’icyo azamarira igihugu aho kubyara abana birirwa bazerera.
Yanasabye abaturage kuzirikana icyumweru cy’icyunamo ubwo hazaba hibukwa ku nshuro ya 22 Jenoside yakorewe abatutsi muri 1994 birinda ingengabitekerezo ya Jenoside.
Muri uwo muganda hatanzwe n’inyigisho zo kurwanya maraliya no kwirinda umwanda hanatorwa n’abajyanama mu gukurikirana uburere bw’abana muri buri mudugudu.


text:
Rwanda : Abakora muri za mine bose bagiye kujya bahemberwa mu ma banki
Guverineri w’intara y’amajyaruguru arasaba abakora umwuga wo gucukura amabuye y’agaciro byemewe n’amategeko mu ntara y’amajyaruguru kujya bahembera abakozi babo bose mu mabanki kugira ngo bagire umuco wo kwizigamira. Bamwe mu bakora mu birombe by’ahacukurwa mabuye y’agaciro hatandukanye, bakunze gutungwa agatoki ko amafaranga bahembwa bayapfusha ubusa, aho kuyakoresha mu bibateza imbere ahubwo bakayajyana mu kwishimisha gusa akaba... Read More


text:
Gicumbi – Hangijwe ibiyobyabwenge bifite agaciro ka miliyonyi 8
Iki gikorwa cyabereye mu kigo cy’amashuri yisumbuye ya Mulindi tariki ya 7/10/2015 aho ibiyobobyabwenge bya kanyanga byangirijwe imbere y’abanyeshuri banakangurirwa kubireka.
Umwe mu banyeshuri wiga muri iki kigo wari warinjiye mu mutwe w’abarembetsi winjiza ikiyobyabwenge cya Kanya witwa Roge Janvier yatanze ubuhamya bw’uburyo kwishora mu bikorwa  byo gucuruza kanyanga no kuyinywa byamugizeho ingaruka.
Uyu munyeshuri yatangiye kuyicuruza no kuyinywa mu mwaka wa 2012 yiga mu mwaka wa 4 w’amashuri yisumbuye.
Amaze gufatwa ko yagiye muri ibyo bikorwa ubuyobozi bw’ishuri bwahise bufata icyemezo buramwirukana.
Icyo gihe yahise atakaza n’amahirwe menshi kuko umushinga wamwishyuriraga amafaranga y’ishuri wahise umuhagarika.
Ati “ ndibuka ko nabaga uwambere nkagira amanota 94% ariko ntangiye kunywa kanyanga no kuyicuruza nasubiye inyuma ku buryo nagize amanota 65% nkaza mu myanya ya 17â€.
Yatanze inama kurundi rubyiruko ko rudakwiye kwishora mubiyobyabwenge kuko byangiza ubuzima bw’ubinywa.
Umuyobozi wa polisi mu karere ka Gicumbi Supertendent Gaga Stiven yasabye urubyiruko kureka ibiyobobyabwenge kuko bigira ingaruka ku buzima bw’abantu.
Yabibukije ko biteza umutekano muke ku buryo usanga ubinywa ahura n’ingorane zo kutagira icyo yimarira kuko ubwonko bwe buba bwarangiritse.
Ububi bw’ibiyobyabwenge byagarutsweho n’umuyobozi w’akarere ka Gicumbi Mvuyekure Alexandre aho avuga ko impamu ubuyobozi bwahisemo gufatanya n’urubyiruko rw’abanyeshuri kwangiza ibiyobyabwenge ko ari ukubakangurira kubyirinda kuko byangiza ubinywa ntabashe kugira icyo yimarira.
Ati “ Uwanyoye ibiyobyabwenge ararwana, aratukana,  arasenya,  agira urugomo mbega ibyo akora byose abikoreshwa nabyo niyo mpamvu mukwiye kubyirindaâ€.
Ibiyobyabwenge nubwo byangiza ubuzima bw’ababinywa bihanwa n’amategeko kuko uwo babifatanye abinywa cyangwa abicuruza ahanishwa igifungo kuva ku mwaka umwe kugeza ku myaka itatu agatanga n’ihazabu y’amafaranga y’u Rwanda kuva ku bihumbi 50 kugera ku bihumbi 500 cyangwa agahabwa kimwe muri ibyo bihano.


text:
Bigaragara mu itangazo ryashyizweho umukono na Dr Mukabaramba Alvera, Umunyamabanga wa Leta ushinzwe Amajyambere Rusange n’Imibereho Myiza y’Abaturage muri MINALOC.
Iryo tangazo rivuga ko mu rwego rwo kunoza imitangire ya serivisi no korohereza abaturage kubona amakarita ya Mituweri, MINALOC ifatanyije n’Ikigo cy’Ubwiteganyirize mu Rwanda (RSSB), bashishikariza Abanyarwanda bose kugira uruhare mu bukangurambaga no kwishyura umusanzu wa Mituweri bitarenze ukwezi kwa Nzeri 2016, kugira ngo bakomeze kwivuza neza no guhabwa serivisi bakeneye.
Abaturage bose bafite amakarita ya mituweri kandi bishyuye, bagomba kuyongerera igihe (validation) basabwe kuyageza ku buyobozi bw’Akagari barimo, kandi akaba ari ho bazajya bayafatira nyuma yo kongererwa igihe. Nta muturage wemerewe kwijyanira ikarita ya mituweri aho mituweri ikorera.
Abaturage bose bifuza ikarita nshya ya Mituweri basabwe kujya ku biro by’Akagari bitwaje indangamuntu n’urupapuro bishyuriyeho umusanzu bagomba gutanga, kugira ngo umukozi wo ku kagari abafashe kuzuza ifishi ya buri munyamuryango.
Umukozi w’Akagari ni we wenyine wemerewe kugeza ku mukozi ushinzwe mituweri (RSSB), amakarita yose yamaze kuzuzwa n’andi asaba kongererwa agaciro yitwaje impapuro zishyuriweho umusanzu ndetse n’ibindi bya ngombwa aho bikenewe.
Nyuma yo gushyirwaho umukono na “cachet/stamp” ya RSSB, amakarita asubizwa Ubuyobozi bw’Akagari kugira ngo ashyikirizwe abaturage.
Abantu bacumbitse kure y’iwabo kandi bafite impamvu zumvikana, bemerewe kwishyurira umusanzu aho baba, kandi bagahabwa ikarita ya mituweri bitabaye ngombwa gusubira iwabo.
Abanyeshuri biga bacumbikiwe mu bigo by’amashuri bigamo bose basabwe kwihutira gusubira ku ishuri batiriwe bategereza kwishyura cyangwa gufatira ikarita ya Mituweri iwabo mu rugo, kuko bazishyurirwa mituweri yabo n’ubuyobozi bw’ibigo bigaho nk’uko bisanzwe bikorwa.
Mu rwego rwo kurengera ubuzima bw’Abanyarwanda no gutanga serivisi nziza ku banyamuryango, muri uyu mwaka w’ingengo y’imari 2016-2017, umuntu wese uzaba yarangije gutanga umusanzu wa mituweri bitarenze tariki 31 Kamena 2016 azajya yemererwa guhita yivuza bitabaye ngombwa gutegereza iminsi 30 nk’uko byari bisanzwe.
Iri tangazo ryuzuza iryasohotse ku itariki ya 28 Nyakanga 2016 rijyanye no korohereza abaturage kwishyura imisanzu ya Mituweri, kandi rimanikwa ahantu hose hahurira abantu benshi.
Ibitekerezo ( 4 )
murakoze pe muzi gushishoza,bongere barebe ikibazo cyo gusabakp umunyamuryango azajya yishyura aruko abo mu muryango bose maze kwishyura
niba hemejwe ko umuntu uri kure y’umuryango atangira aho aherereye.
Ibya mutuel mbona byarananiranye, none se ibyiciro mu rwego rwa 3 abantu mbona barabaye bake, bashingira ko ngo umuntu kuba ashoboye gukora ngo ari mu kiciro cya gatatu kuko abaherwe bafite amazu bakodesha bafite n’amamodoka nabo bifuza kujya mu cya 2, ibyo rero bitera urujijo kuko niyo umuvuze arahakana ngo ntacyo atunze kandi uziko afite nk’inzu ikodeshwa nka 400.000 Frw ku kwezi, afite n’imodoka akavuga ko atari iye kuko wenda yanditse ku mwana we wiga kaminuza.
None rubanda rugufi nibo babigwamo no kubona ikiciro bitoroshye.
ndabona tugiye gusubira kuri gakondo yo kubyarira mu rugo kuko no gusiragira mu buyobozi waribuze inzara yazakwica uta igihe aho gushaka icyo kurya.
urakoze wa mubyeyi we,urengeye abaturage pe,
Erega reta ni umubyeyi muarakoze cyane umuyobozi ucyenewe ni nkuwo


text:
Inama yo kuri uyu wa 22 Ugushyingo yari igamije guhuza abafatanyabikorwa barimo sosiyete sivile n’inzego zigenga, basangira ibitekerezo ku byagaragaye mu cyiciro cy’igerageza ryo gushyira mu bikorwa Umushinga w’Agatare, no kumva ibigezweho muri gahunda ya leta yo kuvugurura imiturire, hagaragazwa n’uruhare rwa buri mufatanyabikorwa.
Gahunda ya Leta yo kunoza imiturire mu mijyi no kuvugurura utujagari yabanjirijwe n’igerageza mu Kagari k’Agatare mu Karere ka Nyarugenge ari na ho haturutse izina ryayo.
Iyo nama yateranye nyuma y’uko Umujyi wa Kigali usoje ibikorwa by’igerageza ry’uwo mushinga ryakorewe muri ako kagari ahahanzwe umuhanda ufite uburebure bwa metero 400 n’ubugari bwa metero esheshatu wuzuye muri uyu mwaka. Wubatswe himuwe abaturage bake, dore ko iyo gahunda inagamije kuvugurura imiturire ariko himuwe abaturage bake bashoboka.
RISD nk’umufatanyabikorwa muri iyo gahunda, ishinzwe gukurikirana uruhare rw’abaturage muri ibyo bikorwa bibakorerwa, babakangurira kubigiramo uruhare rufatika.
Guverinoma y’u Rwanda yagiye ifata ingamba zitandukanye zigamije kuvugurura imijyi, ndetse gahunda yayo ni uko abaturage batuye mu mijyi bakwiyongera kuva kuri 19% kugera kuri 35% mu 2020, ibyo kandi bikajyana n’iterambere mu bukungu n’irandurwa ry’ubukene mu bice by’imijyi.
Umuyobozi w’inama y’ubutegetsi ya RISD, Bishop Gasatura Nathan, yatangaje ko abaturage bishimira inyungu bakura mu kwagura imijyi no kuvugurura imiturire, ariko ko hakiri byinshi byo gukora kugira ngo basobanukirwe iby’iyi gahunda, mu rwego rwo kugera ku muhigo wo gutura neza u Rwanda rwiyemeje.
Ati “Uyu munsi abaturage bumva kandi bishimira inyungu babona mu guteza imbere imiturire, ariko haracyari imbogamizi ikomeye yo kuvugurura imyubakire y’akajagari nk’uko bisabwa kugira ngo umuhigo wo kugera kuri 35% uzabe wagezweho. Benshi bumva ko ibyo bigomba kujyana no kwimurwa kw’abaturage, nyamara si byo.”
Bishop Gasatura akomeza avuga ko ibyo bisaba ko hashyirwa imbaraga mu gufasha abaturage guhindura imyumvire, ku bufatanye n’imiryango itari iya Leta, kandi ngo na RISD yiteguye gukomeza kubikora.
Umuryango Nyarwanda utegamiye kuri Leta uharanira iterambere rirambye (RISD)watangiye gukora mu 1997, wibanda cyane mu gukemura amakimbirane ashingiye ku butaka. Ukorera mu turere 11 mu gihugu.


text:
8
Yesu akiza umubembe
(Mar 1.40-45; Luka 5.12-16)
1Amanutse kuri uwo musozi, abantu benshi baramukurikira. 2Maze haza umubembe aramwegera, aramupfukamira aramubwira ati “Mwami, washaka wabasha kunkiza.”
3Arambura ukuboko amukoraho ati “Ndabishaka kira.” 4#Lewi 14.1-32 Uwo mwanya ibibembe bye birakira. Yesu aramubwira ati “Wirinde ntugire uwo ubwira, ahubwo genda wiyereke umutambyi, uture n'ituro Mose yategetse ribabere ikimenyetso cyo kubahamiriza.”
Akiza umugaragu w'umutware w'abasirikare
(Luka 7.1-10)
5Ageze i Kaperinawumu, haza umutware utwara umutwe w'abasirikare aramwinginga ati 6“Mwami, umugaragu wanjye aryamye mu nzu yararemaye, arababaye cyane.”
7Aramubwira ati “Ndaza mukize.”
8Umutware w'abasirikare aramusubiza ati “Mwami, ntibinkwiriye yuko winjira mu nzu yanjye, ahubwo tegeka gusa, umugaragu wanjye arakira. 9Kuko nanjye ndi umuntu utwarwa n'abandi, mfite abasirikare ntwara. Iyo mbwiye umwe nti ‘Genda’ aragenda, nabwira undi nti ‘Ngwino’ akaza, nabwira umugaragu wanjye nti ‘Kora iki’ akagikora.”
10Yesu abyumvise aratangara, abwira abamukurikiye ati “Ndababwira ukuri yuko ntabwo nari nabona kwizera kungana gutya, habe no mu Bisirayeli. 11#Luka 13.29 Ndababwira yuko benshi bazaturuka iburasirazuba n'iburengerazuba, bakicarana na Aburahamu na Isaka na Yakobo mu bwami bwo mu ijuru, 12#Mat 22.13; 25.30; Luka 13.28 ariko abana bo muri burya bwami bazirukanirwa mu mwijima hanze, ari ho bazaririra bakahahekenyera amenyo.” 13Yesu abwira uwo mutware ati “Nuko genda bikubere nk'uko wizeye.”
Umugaragu we akira uwo mwanya.
14Yesu ajya mu nzu ya Petero, abona nyirabukwe aryamye arwaye ubuganga, 15amukora ku kuboko ubuganga bumuvamo, arabyuka aramugaburira.
16Nimugoroba bamuzanira abantu benshi batewe n'abadayimoni, yirukanisha abadayimoni itegeko gusa, akiza abari barwaye bose, 17#Yes 53.4 kugira ngo ibyavuzwe n'umuhanuzi Yesaya bisohore ngo “Ubwe ni we watwaraga ubumuga bwacu, akikorera n'indwara zacu.”
Gukurikira Yesu ntibyoroshye
(Luka 9.57-62)
18Kandi Yesu abonye abantu benshi bamugose, ategeka ko bambuka bakajya hakurya. 19Umwe mu banditsi araza aramubwira ati “Mwigisha, ndagukurikira aho ujya hose.”
20Yesu aramubwira ati “Ingunzu zifite imyobo n'ibiguruka mu kirere bifite ibyari, ariko Umwana w'umuntu ntafite aho kurambika umusaya.”
21Undi wo mu bigishwa be aramubwira ati “Databuja, banza undeke ngende mpambe data.”
22Yesu arambwira ati “Nkurikira, reka abapfuye bihambire abapfuye babo.”
Aturisha inyanja
(Mar 4.35-41; Luka 8.22-25)
23Yikira mu bwato, abigishwa be bajyana na we. 24Umuyaga uba mwinshi mu nyanja, ubwato bwabo burengerwa n'umuraba wisuka muri bwo, ariko we yari asinziriye. 25Baraza baramukangura bati “Databuja, dukize turapfuye.”
26Arababaza ati “Ni iki kibateye ubwoba, mwa bafite kwizera guke mwe?” Maze arabyuka acyaha umuyaga n'inyanja, biratuza rwose.
27Abantu baratangara bati “Uyu ni muntu ki? Umuyaga n'inyanja na byo biramwumvira!”
Akiza abantu bafite dayimoni
(Mar 5.1-20; Luka 8.26-39)
28Amaze gufata hakurya mu gihugu cy'Abagadareni, ahura n'abantu babiri batewe n'abadayimoni bava mu mva, bari abasazi cyane bituma ari nta watinyuka kunyura muri iyo nzira. 29Barataka cyane bati “Duhuriye he, Mwana w'Imana? Mbese uje hano kutwica urupfu n'agashinyaguro, igihe cyacu kitaragera?”
30Hirya yabo hari umugana w'ingurube nyinshi zirisha. 31Abadayimoni bazibonye baramwinginga bati “Nutwirukana utwohereze muri uriya mugana w'ingurube.”
32Arabasubiza ati “Nimugende.” Babavamo baragenda, bajya muri izo ngurube. Umugana wose wirukira ku gacuri, zisuka mu nyanja zipfira mu mazi.
33Abungeri bazo barahunga, binjiye mu mudugudu bavuga ibyo babonye byose, n'iby'abari batewe n'abadayimoni. 34Abo muri uwo mudugudu bose bajya gusanganira Yesu, bamubonye baramwinginga ngo ave mu gihugu cyabo.


text:
Na we aramusubiza ati " ‘Ukundishe Uwiteka, Imana yawe umutima wawe wose n’ubugingo bwawe bwose n’ubwenge bwawe bwose’ . Iryo ni ryo tegeko rikomeye ry’imbere. N’irya kabiri rihwanye na ryo ngiri ‘Ukunde mugenzi wawe nk’uko wikunda" -Matayo 22:37-39
Igihe Abigishamategeko b’Abafarisayo n’Abasodokayo babazaga Yesu Itegeko rirusha ayandi gukomera , bamugerageza , yabasubije ayo magambo . Abasobanurira ko urukundo ari rwo ibindi byose byubakiraho. Imana yakunze cyane abari mu isi, nubwo bari abanyabyaha , yemera kohereza umwana wa yo w’ikinege kugira ngo aducungure.
Urukundo ni igisubizo ku bibazo byinshi .Ibibazo byose yaba ibiba hagati y’abantu n’abandi, hagati y’igihugu n’ibindi ni uko haba habuze urukundo. Nukundisha Uwiteka Imana yawe umutima wawe wose, izaguha ubushobozi bwo gukunda n’abandi.
Urukundo rw’ukuri ntirugaragarira mu magambo, ahubwo rugagagarira mu byo dukora.Abantu ufasha, utera inkunga ni bo bazahamya ko ugira urukundo. Si mu kuririmba neza, kujya mu nsengero cyangwa mu gusenga cyane urukundo rugaragarira, ahubwo rubonekera mu gugerageza kwerekana urukundo rwacu binyuriye mu bikorwa byacu bya buri munsi, ndetse no gukora ugushaka kw’Imana Ishoborabyose.
Umuntu wese ukora iby’Imana ishaka, ni we Imana iha urukundo rwe akaba amahoro. "Ariko umuntu wese witondera ijambo rye, urukundo akunda Imana ruba rumaze gutunganirizwa rwose muri we. Icyo ni cyo kitumenyesha ko turi muri we," - 1Yohana 2:5
Ukwiye kuzirikana ko urukundo rukwiye kuboneka kuri buri kintu utunze. Ujye ugenzura ibintu byose bikubamo, ugambirira gukora , urebe ko ntacyagutandukanya n’abaturanyi cyangwa abo mubana. Saba Imana ubushobozi bwo kuyubaha bitari mu magambo. "Ariko wowe ho muntu w’Imana ujye uhunga ibyo, ahubwo ukurikize gukiranuka, kubaha Imana, kwizera, urukundo, kwihangana n’ubugwaneza" – 1Timoteyo 6:11
Dore isezerano Imana idusezeranya , mu gihe dukurikije iby’itegeko ryo kugira urukundo ridusaba "Uhereye kera kose ntihigeze kubaho umuntu wabonye Imana, nyamara nidukundana Imana iguma muri twe, urukundo rwayo rugatunganirizwa muri twe rwose"- 1 Yohana 4:12


text:
Imana yahaye abana bayo bose uburenganzira bwo kuyisaba ibyo bakeneye byose kandi nayo ibasezeranya ko izabasubiza igihe bayihamgaye. Imana yongeye no kubaha ubudahangarwa bwo gusabira n’abandi kandi ikabaha ibyo bayisabye, ibyanditswe byera bitubwira ko ugusenga k’umukiranutsi kugira umumaro muri byinshi igihe cyose asenganye umwete – Yakobo 5:16
Kuba umukiranutsi mu maso y’Imana bisaba ko wakira impano y’agakiza, nayo itangwa n’Imana. Ibi biterwa nuko mbere yuko ducungurwa ntitwari abakiranutsi mu maso y’Imana ariko binyuze mu kwizera Yesu Kristo umucunguzi wacu, ibintu byahise bihinduka imbere y’Imana maze tugaraga ko turi abakiranutsi mu maso yayo binyuze mu maraso ya Yesu Kristo.
Kuva ubwo, ubu twemererwa kugera imbere yayo turabakiranutsi kubwo kwezwa na Yesu Kristo, niyo mpamvu n’amasengesho yacu yose tugomba kuyatambutsa akagera ku Mana igihe twabikoze twubahirije ugushaka k’umwami wacu Yesu Kristo kuko nibwo buryo bwacu bwizewe tubasha kugira imbaraga no kwemerwa imbere yayo.” Kandi iki ni cyo kidutera gutinyuka imbere ye: ni uko atwumva iyo dusabye ikintu nk’uko ashaka,kandi ubwo tuzi ko yumva icyo dusabye cyose, tuzi n’uko duhawe ibyo tumusabye.” 1 Yohana 5:14-15
Ibi byose tubyemererwa igihe twemeye kugira kamere y’Imana muri twe nkuko Yesu Kristo bimeze.
Urugero rw’umuntu wasenganye ubutware ahabwa no kwizera Imana, twavuga naka Eliya nubwo atari we gusa Bibiliya itwereka. Icyo gihe Imana yaramwumvise kandi iramwishimira yihesha icyubahiro mu bantu bose bari baraho biteguye kumuseka ndetse no kumutera amabuye. Icyo gihe Imana imaze kwiyerekana, benshi baratangaye batangira kwatura ngo Imana ya Eliya!
Iki ni igihe cyawe ngo utangire gukoreha ubutware waherewe muri Kristo Yesu, abantu bazatangazwa n’imirimo itangaje Imana izagukoresha kandi uzabasha guhindurira benshi kwizera Imana wizeye.
Ibi byose bishobokera abizeye Imana kandi bakiriye Umwami Yesu Kristo mu bugingo bwabo, niba nawe wari utaramwakira ngo uhabwe ubwo butware igihe ni iki ngo nawe umwakire wakirwe mu muryango w’abana b’Imana.


text:
Urufunguzo rw’ububasha satani atugiraho rubitswe mu guhitamo kwacu
Benshi imitima yarabakutse, ubwoba nibwo buranga ubuzima babayeho, abandi bahora mu gihirahiro ntibemeza cyangwa ngo bahakane niba ubwami bw’ijuru ari ubwabo ahubwo bati Imana niyo ibizi.
Benedata nshuti, n’ubwo benshi babayeho muri ubu buzima bw’ubwoba, uyu mwanya mbafitiye inkuru y’ibyiringiro, ko ntacyo uburyarya bwa satani bukibatwaye kuko ububasha satani atugiraho rubitswe mu guhitamo kwacu, mu yandi magambo nta bufasha satani azatugiraho tutabigizemo uruhare. Iyo dusomye ijambo ry’Imana mu itangiriro 1: Bibiliya itwereka ko Imana mu kurema ibintu byose yagiye ibifatira igihe ibikora uko yabigambiriye, irangije ibiha umuntu ngo abibere umutware, uyu mutware imuremana ishusho yayo, imuha ubwenge, ubutware n’ubushobozi bwo kutagengwa n’ikintu icyo aricyo cyose.
Mu ibyahishuwe 12:9-13 ijambo ry’Imana riratubwira ngo “Cya kiyoka kinini kiracibwa, ari cyo ya nzoka ya cyera yitwa Umwanzi na Satani, ari cyo kiyobya abari mu isi bose. Nuko kijugunywa mu isi, abamarayika bacyo bajugunyanwa na cyo. Numva ijwi rirenga rivugira mu ijuru riti “Noneho agakiza karasohoye, gasohoranye n’ubushobozi n’ubwami bw’Imana yacu n’ubutware bwa Kristo wayo, kuko Umurezi wa bene Data ajugunywe hasi, wahoraga abarega ku manywa na nijoro imbere y’Imana yacu. Na bo bamuneshesheje amaraso y’Umwana w’Intama n’ijambo ryo guhamya kwabo, ntibakunda amagara yabo, ntibanga no gupfa. Nuko rero wa juru we, namwe abaribamo nimwishime. Naho wowe wa si we, nawe wa nyanja we, mugushije ishyano kuko Satani yabamanukiye afite umujinya mwinshi, azi yuko afite igihe gito.”
Nyuma yo gusoma ijambo ry’Imana nasanze Kujugunywa kwa Satani mu isi, atari agahimano kava ku Imana kuko yo yari yizeye neza ko yahaye umuntu ubushobozi bwo kunesha satani, nta n’ubwo ari igihano kuko umuntu nta kibi yari yagakoreye Imana cyatuma yiturwa guhanishwa Satani, ahubwo icyayitunguye ni ukubona umuntu adakoresha ubushobozi yifitemo, ibi yabigarutse ibaza kayini ibyo yakoze yica umuvandimwe we Abel iti “Nukora ibyiza ntuzemerwa? Ariko nudakora ibyiza, ibyaha byitugatugira ku rugi, kandi ni wowe byifuza ariko ukwiriye kubitegeka (Itang 4:7), ariko kuko idukunda, imaze kubona ko icyizere yari idufitiye kibaye gicye, ndetse ko turi abanyantege nke iduha Yesu christo ngo adushoboze ibyatuniye, Bibiriya ikabivuga neza ngo Dushobozwa byose na christo uduha imbaraga, bisobanuye ko uhisemo kwikoreza urugendo rwe Yesu ashobora ibyari byaramunaniye.
Ntibibaho ko satani aza ngo ategeke ku gahato umuntu ngo akore ibihabanye n’ubushacye bw’Imana, ahubwo nk’uko Bibiliya yabitubwiye, ni umushukanyi, akwereka ko nuramuka ukoze icyo cyaha aribwo ubona indamu akenshi akakwereka ko nta n’ingaruka bifite, akakwereka ko utabikoze wabaho nabi cyagwa ugapfa, nyamara ni ubushukanyi, dufite benshi muri bibiriya Bahisemo gukorera Yesu banesha Satani tukaba, twabafataho nk’icyitegerezo cyiza.
Bibiliya ikaba ibahamiriza ko nabo bamuneshesheje amaraso y’Umwana w’Intama n’ijambo ryo guhamya kwabo, ntibakunda amagara yabo, ntibanga no gupfa.
Muvandimwe nkaba nasonza ngaruka ku ijambo twateruranye mvuga ngo “Urufunguzo rw’ububasha Satani atungiraho rubitswe mu guhitamo kwawe”, uhisemo Yesu, Ubushukanyi bwa Satani uzabunesha ariko nutaba maso Ahagaze iruhande rwawe kandi ni wowe yifuza. Mbifurije kuzagira iherezo ry’abakiranutsi, Njye ndi Ernest RUTAGUNGIRA


text:
Ngewe Nize Ibijyanye N'imivugire Iyo utukana ntago uba wujuje ubumuntu ntamutima nama uwo muntu aba aruwo kwirindwa kuko iyo igitutsi gisohotse mukanwa ke ntikirenga Cm1 gihita kimugarukaho mbese aba yituka Iyo bigeze murusengero wamuntu ntaba akiri umwizerwa kuko ntantambwe yaguteza mubyumwuka aba yarakamutse asigaye ari igikatsi kizana imibu murusengero utamuzi niwe urwinjiramo nabwo iyo amumenye arisohokera ntaho aba avuye ntaho aba agiye byose kimwe mwenuwo Bibliya imugenera urusyo mwijosi agatabwa imuhengeri kugirango atazongera nokureba imusozi
Ndiho Jmv - 8/01/2017 saa 20:31


text:
Jul 22, 2016 Adolphe Mitali Andi makuru 0
Basomyi bacu, uyu munsi turabagezaho ubuhamya bw’abana b’Imana bari babaswe n’icyaha cyo kwikinisha, nyuma bagashobora kwigobotora iyo ngoyi . Ubuhamya twari dufite ni bwinshi, kuri uyu mwanya turabagezaho ubw’abantu batatu, Nathalie, Julie na Fernand.
Muryoherwe.
Ubuhamya bwa Nathalie
“Kugira ngo mbashe kwibohora kwikinisha, nabanje kwibaza iki kibazo: ni iki kiganisha ku kwikinisha? Igisubizo cyabaye iki : Iyo hari urwego runaka tugezeho rwo kwifuza.” Uvuga ibi ni Nathalie, umukobwa utanga ubuhamya ko Imana yashoboye kumubohora ubu akaba atakibaswe n’ingeso yo kwikinisha.
Nathalie akomeza agira ati: Iyo umuhungu agukozeho aho ariho hose , no mu buryo ubwaribwo bwose, uwo muhungu ukaba umukunze, uzifuza ibirenze no kugukoraho, kandi mugihe utabikoze cyangwa e adakomeje ngo muryamane, igikurikiraho nuko mu gihe uribuze kuba uri wenyine, biraza kukuviramo gukenera kwikoraho aribyo bibyara kwikinisha.
“ Nkibitangira, nabikoraga rimwe na rimwe, ariko uko iminsi yagiye ihita, niko nagiye nongera inshuro, ari nako binakomeza kumbangamira.’, nifuza kuba nabireka.
Mbere na mbere rero kugira ngo ureke kwikinisha, banza ukureho kuba wakwishyira mu bigukururira kwifuza (excitation), cyangwa kubishyirwamo n’undi ubizi, ubishaka.Bije utabigambiriye byakumvikana, ko nta ruhare ubifitemo, ariko iyo ubikoze ubizi neza, byanze bikunze bizakujyana mu bubata bwo gukomeza kwikinisha.
Ntugomba kwemerera umuntu wese kugukoraho no kwemerwa gukorwaho mu buryo bwose.
Icya kabiri: Niba koko urambiwe kwikinisha, rekeraho kureba films, yewe niyo zaba ari izo gusomana ku matama gusa. Reka kureba Romans photos cyangwa se ibindi bitabo bikururira umuntu kwifuza imibonano mpuzabitsina.Jugunya utwo dutabo tw’inkundo zidasobanutse.,reka kumva indirimbo zumvikanisha ko uziririmbye, arimo kwifuza umugore. Muri make Tandukana n’ ibyo ubona byose, wumva byose, usoma byose, bigukururira kwifuza(imibonano mpuzabitsina), niyo uko kwifuza kwaba kudakabije , bihunge uko ushoboye kose.
Icya gatatu: Iyo ntambara ntabwo wayirwana wenyine ngo uyitsinde. Niyo mpamvu ukwiye kujya ukubita amavi yawe hasi ugatabaza Imana mu gihe cyose ugeragejwe muri ubu buryo, bwira Umwami ko udashaka gukora icyo cyaha, mubwire ko udashaka kubabaza Mwuka Wera, gusenga bizakubera intwaro ishenjagura imbaraga z’Umwanzi.
Icya nyuma nakubwira: Ntabwo nahise ntsinda uru rugamba ako kanya nkirutangira, nakomeje kurwana, kugeza igihe naje kwisanga maze amezi atandatu ntaragwa muri icyo cyaha, nyuma yaho nongeye kugwa ibyo birambabaza, ndira amarira menshi cyane. Sinihebye ariko nakomeje urugamba. Ubu sinashobora kubara imyaka maze nibohoye ubwo bubata.Hashimwe ubikwiye: Mwuka Wera.
Nkomeje kwirinda mfashijwe nawe, nta film mbi, nta bitabo byanduza, nta ndirimbo zidasobanutse.Ni ibyo ntabindi!
Imana nawe igufashe.
Ubuhamya bwa Julie.
“Nitwa Julie, nabaye mu bubata bwo kwikinisha imyaka myinshi. Wambaza uti se byatangiye bite?
Kubabara biturutse mu muryango, mu nshuti, no guhemukirwa mu rukundo, nibyo byabaye nk’ibiryo byanjye mu myaka yanjye y’ubwangavu.Muri njye rero haje kuvuka icyifuzo cyo kwishimisha, ubwo mba mfunguriye urugi kwikinisha. Uwabandi cyokora sinagira uwo mbeshyera ngo yarabinyigishije, narabyivumburiye, ubwo mba ngoswe ntyo, nta kwigobotora (accro, addicted).Nyuma yaho ariko naje gukizwa , nakira Yesu. Birumvikana nahise mfata icyemezo cyo guhagarika ingeso nabonaga itajyanye n’ukwemera gushya nari mfite. Ntibyanyoroheye!Nagiye ngwa kenshi, nkongera nkihana, bwacya nkongera nkagwa, nkongera nkihana, mbese biba “agatereranzamba” (cercle vicieux); kugeza igihe Imana yambwiye ko nintihana umuriro ariwo untegereje. Imana yanyeretse ukuri kw’ukubaho kw’umuriro( realites de l’enfer); Kuva ubwo nahise nihana mbikuye ku mutima, nsaba n’Imana imbaraga zo kunesha icyo cyaha. Uyu munsi ubu ndashima Imana yampaye ubutsinzi.”
Ubuhamya bwa Fernand: “Nabaswe igihe kirekire n’iyi ngeso yo kwikinisha, kuburyo byageze mu rugero rwo kwikinisha kabiri ku munsi, cyokora nkaba nari narafashe gahunda yo kutabikora ku cyumweru”Umunsi w”Imana”.Uko nageragezaga kubyikuramo, niko byarushaga kunyokama, bityo nari naragiye kure cyane ya Kristo.Nyuma yaho ariko nafashe icyemezo cyo kugarukira Imana, nyiha ubugingo bwanjye bwose, numvaga ariko ko ibyo binsaba kureka iyo ngeso yo kwikinisha. Nabwiye Yesu ko nifuza ubushake bwo kumwiha wese, musaba ko yankiza kwikinisha. Imana yanyumvishije ko izamfasha maze kwerekana mbere na mbere ubushake bw’ukuri bwo kubireka.Nyuma yaho rero intambara yajyaga ingora mbere ntiyongeye kunanira. Yesu yifashishije ubushake nagaragaje Nemeye imbaraga zanjye nkeya, ndeka kwishingikiriza ku mbaraga zanjye; Yesu nawe anshyiramo icyo naburaga mu ntambara narwanaga mbere.Ubu sinavuga ko icyemezo cyanje aricyo cyankijije ahubwo ni uko Yesu yambashishije, Nkuko ijambo rivuga ngo : ‘ Si kubw’amaboko, si ku bw’imbaraga, ni kubw’Umwuka w’Uwiteka’
Imana ibahe umugisha.”
Nanjye reka nongereho nti: Guhinduka birashoboka, biterwa n’icyo umuntu yahisemo; wa mugani wa Emile.
Courage!
Adolphe MITALI.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Kureka uwapfushije akerekana agahinda ke : Hari igihe abantu bihutira kubuza uwapfushije kurira nyamara burya si byiza. Hari umushakashatsi wagize icyo abaza abapfakazi 700, maze yandika ibyo yagezeho agira ati “nta gihe ‘ntarengwa’ abagize ibyago bagomba kumara bababaye.” Ku bw’ibyo, aho kugira ngo mugerageze kubuza uwapfushije kurira, mujye mumuha igihe gihagije cyo kugaragaza agahinda ke.
Ntimugatinye kugira icyo muvuga k’ uwapfuye : Uko igihe kigenda gihita, abapfakazi bashobora kwifuza kugira icyo bavuga ku wo bari barashakanye. Ese waba wibuka ikintu cyiza uwapfuye yakundaga gukora ? Haba se hari inkuru ishimishije umwibukiraho ?
Niba ubizi, byaba byiza ubibwiye uwapfushije. Ubwoba ntibukakubuze kubivuga. Niba utekereza ko bishobora kumushimisha, jya umubwira icyo wakundiraga uwo bari barashakanye, unamubwire ibintu bituma umukumbura. Kubigenza utyo bishobora gufasha uwapfushije kubona ko n’abandi bababajwe cyane n’urupfu rw’uwo bashakanye.
Jya wirinda kumuha inama nyinshi : Mu gihe ufasha umuntu ufite akababaro ko gupfusha uwo bashakanye, ujye wirinda kumuha inama nyinshi, kandi wirinde kumuhatira gufata imyanzuro huti huti. Ahubwo ujye ushishoza, maze wibaze uti “ni ibihe bintu byiza nakora, kugira ngo mfashe incuti cyangwa mwene wacu muri ibyo bihe bigoranye ?”
Kumufasha mu bintu bifatika : Iyo hashize iminsi mike umuntu apfushije uwo bashakanye, aba akeneye ko abandi bamufasha mu buryo bufatika. ushobora kumutegurira amafunguro, ukamufasha kwakira abashyitsi, cyangwa ukamarana na we igihe.
Nanone uzirikane ko abagabo n’abagore b’abapfakazi bihanganira agahinda n’irungu mu buryo butandukanye. Urugero : mu duce tumwe na tumwe tw’isi, abapfakazi b’abagabo barenze kimwe cya kabiri, bongera gushaka mu gihe kingana n’umwaka n’igice uwo bashakanye apfuye, ibyo abagore b’abapfakazi bakaba badakunze kubikora.
Kwibwiriza kumufasha : abantu benshi baba bifuza kugira ibintu byiza bakora, ariko ntibibwirize kubikora. Akenshi barakubwira bati ‘niba hari ikintu ukeneye ko ngufasha, ntutinye kukimbwira.’ Ariko iyo umuntu yibwirije urugero akavuga ati ‘ese ko ngiye guhaha, dushobora kujyana ?’ ibyo biramushimisha kurusha.
Kumuba hafi mu minsi yihariye : Hari iminsi umuntu wapfushije uwo bashakanye aba atorohewe kuko haba hari byinshi bimwibutsa uko yari abanye n’umukunzi we. Muri iyo minsi twavuga umunsi w’isabukuru y’ubukwe bwabo n’umunsi uwo bashakanye yapfiriyeho
Nubwo mu mizo ya mbere biba bitoroshye, amaherezo biba ngombwa ko umupfakazi asubira mu buzima busanzwe. Abapfakazi bagomba gushyira mu gaciro kugira ngo badaheranwa no kuririra nyakwigendera, maze bakibagirwa kwita ku byo baba bakeneye ngo basubire mu buzima busanzwe
Byakuwe mu gatabo “ Umunara w’umurinzi” (2010)